url: =TUUNSUNG KHAT PAN NO .1 & 2. Agelh ~ Suanzakhup - Laibu Saal\nHome > Thuluui/Articles > TUUNSUNG KHAT PAN NO .1 & 2. Agelh ~ Suanzakhup\nTUUNSUNG KHAT PAN NO .1 & 2. Agelh ~ Suanzakhup\nTUUNSUNG KHAT PAN NO. 1 & 2.\nAgelh ~ Suanzakhup\nPu Chinsianthang in behlaibu bawl ding thu kimlo: Pu Vumson gelhna "Zo History" sungah Pu Chinsianthang beh (Neihkhup) kihelkha lo hi. Zomi te tangthu leh beh kikhum khopna ah bang hang in na beh min pa khalo hiam ci in Pu Chinsianthang tungah ka dot leh, "hih pen Dr. Vumson in Zo History a at ding tungtang in zongh hong dongh hi, Zo History na at nop leh at in la, beh leh phungte peuhmah hel kei le cin hoihsa zaw ing. U Neewin a lungdam lua ding hi, behvai pen kikhenthaang nading in theory khat hi gige hi. Na at teitei leh ka beh min na khum kei hamtang in ka ci hi" ci in hong dawng hi. Ama deihna pen a hih leh, beh innkuan or beh kipawlna te in minam kipumkhatna ding panin hong toksia thei hi a ci nuam ahi hi. Kei gennopna pen Pu Chinsianthang deihna tawh a ki lehbulh hi lo in, ih hihna (identification) hong genkhia lel ka hi zaw hi.\nZomi sungah hong ki pumkhat sak thei ding namkhat bek om: Sum leh pai, biakna leh pilna te in hong kipumkhatsak zo pak hetlo ding hi. Ahi zong in, a kibang ih ngeina puahpha ding hang a, ih zatkhop theihnam a kibang ih taang ngeina te pen khua khat ah innkhat ta lam/bawl ding hihang. Tua pen "ZO INN" ([Zomi] folk village) ding hi pah hi. Hih ZO INN pen ih Zogam khua khempeuh ah ih neihzawh ding nam zongh ahi hi.Bi Inn, Sikkang Inn, Paka Building, etc. ei hih zawh namciat lamding hi lel hi. A hizong in a thupi ah, Zo Minam ni leh Khuado pawi ni te ah tua munsan pen ih Laamtual hi hen la, a sungah ih ngeina te koihna/lahna/senna (museum) ZO INN hong suak leh hong kilawm pah ding hi. Hih ZO INN lamna ding in gamdang pan huhna zongh kisam lo hi. Ei khuatual sung pan in ih hihzawh kimding khat hi lel hi. Gamdang a om te in zongh Zo INN ding in na inn sungah cabinet (bizu) a tuam vilvel nei ding cin a, tua sungah ih Zo ngeina tuamtuam te a limbek (artificial) a hiphial zong in koih ding hi hang. Tua hi leh Zogam leh gamdang a te in ih ngeina ih zatdan hong kibang leh ih kipumkhat na hongkhang to hanhan ding hi.\nLa leh movie/drama tawh ih ngeina te puahpha ding: Zomi sungah aw kaihdan kilamdang in ih paudan tawmtawm a kilamdanna a om hang in ih lakam (poems) te pen kibang kim hi. Thum sang in a tamzaw la kisak khopna ah sinkholh kul lo a Bass Tune sa thei pen Zomi taangpi bek hi phial ni ci in ngaihsun ing. Lasiamnam te ih hi phadiak hi. La tawh khitui luang zah dong a ih lai hong vut valval zo eimi ih hi pahdiak ni. Thu in la hi a, la in thu hi ih cihhang in, thu sang in la in mipi (layman) lungsim hong zo masa zaw lai hi. Zomi namni leh Khuado pawi (including Sialsawmpawi) hong tunkuan sial in (February, May, September) Zogam la (gam ngaihla) te hong/suah (play) hamtang ding hi hang (audio tape, CD, etc). Ih ki pumkhat theih namding movie a tam theithei hanciam ding zongh a hi hi.\nThukhupna: Hih a tunga ih genkhiat te in Tuunsungkhat pan a piang ih hihna te ah hong thahat sak ding nam ahi hi. Thu hoih ih gennop tampi omlai a, ahi zong in mizawng pen leh mi hau pen, khuapi te leh khuaneu te ah a kizangh thei ding nam te ih gen phapha nuam zaw hi.Tuunsungkhat pan a piang te ih hihlam pen hong thahat sak thei ding nam te ki hawmsawn zel ni.\nTUN SUNGKHAT PAN NO. 2\nTHUPATNA: NUNGDEUH in, Tuun sungkhat pan No. 1 sungah Zomi te hong kipumkhat sakthei ding namte ih genkhia a, tu in Minam khat hihna pan in hong khenkham leh thanem sakthei namte tawm ih gen beh nuam lai hi. Nam it vive ih hi a, negative viewpoint pan in a genkhia ih ommah bang in positive viewpoint pan in zongh a genkhia ih om ding pen thupi ka sa hi.\nBeh thupitsak luatna: Ih Beh leh Phung in Tuun sungkhat pan a piang ih hihna (identification) hong lak hi cih ih genkhia khin hi. A hi zongin tu in Beh thupit sak luatna in mi namkhat ih hihna pan in hong thanem sak thei hi cih ih gen nuam leuleu hi. Beh kipawlna, Beh laibu, Beh ankuang umkhopna, Beh khat bek in khuasat ding/veng khat bek ah omkhawm ding, etc., te in Tuun sung khat ih hihna pan in hong thanem sak thei hi. Tualgal lam ah tuibang in damdam in hong taisuk tawh kibang hi. Gentehna in, nungak khat in a behmin tawh hong ki lo/gen den leh behdang te in tuanu pen gimneih ding hi (Minam lungsim leh numei kibang a, sensitive baih mahmah hi). Tua ban ah, nungak khat in pasal a neih khit ciang in a nungsang behmin hong thupisak den hen la hi leh a taten kua beh min zangh zaw ding (a pa ah maw or a nu ah) cih buaina tawh Tuun sungkhat pan in buaina lianpi innkuan sungpan hong kuangkhia mawk ding hi. Namkhat ih hihna ah ih thahat theihna ding in behvai lampang pen thupi genluat loh ding a hi hi.\nPawlpi thupit sakluatna: Pawlpi/saptuam pen Tuun sungkhat pan a piang ih hihna ah hong thahat sak leh hong thanem sak mahmah khat ahi hi. Pawlpi/saptuam min ki uanggen (over emphasize) luatna khua ah minam/khuasung kipumkhatna thanem zaw deuh hamtang hi. Zogambup khantohna ding vei mahmah ing a ci mipil khat in ama aituam pawlpi hoihna/siatna hong tam hel khak ngeingei leh Minam kimuh khelhna tua huhau in piangzaw thei hi (polical perpective). Ahi zong in, biakna lam tawh en ni ci leng, ih pawlpi tek beek puahzo hi leng ih gam leh ih leitang a puahpuah mah ih hi hi.\nHih a tunga thunih te en kik pak le hang, ih Minam makai ding khatpeuh in pawlpi leh beh vai te peuhmah hong uanglak loh ding a thupi mahmah a hihna hong musak hi. Bang hanghiamcih leh pawlpi leh beh a kigawmkhawm ih minambup hong ending (umbrella) te a hi uh hi.\nPilna thupitsak na ah: Pilna/Siamsinna (education lam zawdeuh) American tea ding bek hi lo in Zomi te ah zongh a hi hi. Laikung laidal tawh a hunciangtana ih sin pilna te zongh a thupi mahmah a hi hi. Tua mah bang in, laikung leh laidal ih neihma a ih pu leh pa te siamna leh theihna te a simmawh huai ngeihetlo a hihna ih tel semsem hi. Minamneu tuamtuam te tawh ei Zomi te ih kibatlohna pen tuana pi leh pu te pen na mawk hai hetlo uh hi. Nikten puansilh nei te ih hi a, industrial tawh kizomkha het lo in innlam dan an huan dan, lo khawhdan, a siamsa te hi uh hi. A hi zong in tuhun ciang in, laikung laidal tawh Siam sinna ih neih ciang in pilna kitawk kimlo (unballance) in thu ih gen kha thei zel hi. Secular pilna bek thupi hi, theological education te thupi zaw hi experience tawh thuahzaw ham tang uh hi, tua sang (institution) pan a te bek zat taak hi, cihna tuamtuam te in Minam khantohna ding a nasem nuam khat ih thanem sak kha thei zel hi. A taktak in, pilna sangmahmah a nei te in, pilna sinlo te hong khantohna ding hanciama nasep ding hi a, pilna a sin zolo te in pilna nei te pahtawi ding ahi hi. Tua gampan in hong ciah a hih ciang in ci a mawk pahtawi ding leh mawk etneu ding a hi kei hi. A ma veina bang in lawpna tawh ih gam ah na hong sep theihna ding in thapiak ding a hoih pen ahi hi.\nKhanglui hunte: Mi masa leh milui cih lungsim neihna a gennuam ih hi hi. Khangthak te lunggulhna leh siamna te ih milui te in hong hong muhpih banlo thei uh hi. Khangthak tuailai te in IT hun tawh kizui in ih Minam kipum khat theihna ding in Tuun sungkhat pan ih hihna mun tampi pan in panla thei uh hi cih pen ih mi masa te in hong kiphawk pih kimlo thei hi. Hun tam veipi tak la a, khangthak moi mahmah khat in thu hoih hong pulak khiat ciang in huailai a kum 55 above khat in nang naupang bang mah thei nai kei teh cih tawh a lupan in tusuk in cihphial zahkhopa na asak mahmah ding kammal khat leh nih tawh khol sak ziau kha thei hi. Khangthak leh khanglui kitawikim (well ballance) ki sam mahmah hi. Khangthak tuailai te in ih mipil leh mi masa te kantan/dem in nasep hetloh ding hi a, mi masa te in zongh no khangthak te lo tawh ih khantohna piang zolo ding hi ki cih ton/tuak ding a hi hi.\nRev. Dr. Paukhanen in Khuadopawi kipawlna te thupi lua sa lo: A diakdiak in Yangon ah a bawngbawng a kipawlna tam mahmah hi. Gtn: Gunkhal khuado kipawlna, Lenpang khuado kipawlna, Khuano khuado kipawlna, khuamin leh behmin tuamtuam tawh khuado kipawlna etc. cih bang in khuado hun ciang in ki gen ziazua zel hi. Dr Enno in a genna ah, "Khuado pawi huntak ciang in, ih pianna khua/khawk dung zui in ih lawm it tuamtuam te tawh ki khen in ei pawi kipawlna ah ih paizel hi" cingei hi. Minam buppi ading a nasem te in hih kipawlna neu nono te pen, taangpi a ding nasepna ah hong maimial sak thei a hih lam pen tel tak in thei uh hi. Tua a hih man in TBC (Sia Enno local pawlpi) te in Zomi bup ading in khuado pawi yangon ah bawl zelzel uh a, tua pen khua tuamtuam pawi kipawlna ciang bek hi lo in, minam bup a ding in hong gawmkhawm Minam pawi a suaksak zo uh a hi hi.\nThukhupna: Tutung ih thulak dan pen negative lam kalkak masa in thu ih gen a, a hi zong in a neupen pan in a lianpen ih Zomi khempeuh tungah ih nuntakna tawh ih theih vive thu te a hi hi. Ih deihna bulpi in Zomi khempeuh pen Tuun sungkhat pan a piangte ih hihna ah thahat semsem a ih mainawt ding a hi hi.\nTuun sungkhat pan,\nItem Reviewed: TUUNSUNG KHAT PAN NO .1 & 2. Agelh ~ Suanzakhup Description: Rating: 5 Reviewed By: Cinpu Zomi


timestamp: atn

url: =A semnuampa kisawl nuamlo, a semnuam lopa kisawl :: ZOMI DAILY\nposted on 12 January 2015 at 10:34 am Lomkholna: Article, SuanghDal\nKhat vei ka innlak sanggamte khat in ko zong ka pa uh Pawlpi Upate in nasep nop bangbang hong genin ci veh e, ko ka pa un a sem nuam kei-a hi ven, ong ci se hi. Ka lungsim sungah kei bel ka sepnop ka siauhsiauh zong a ngah lah hi ingh ei, tua hi, ih kilamdanna ka ci hi. Khat veivei a semnuam taktakte kisawl nuam lo se a, a sem nuam pha khol loteng kisawl se hi. A sem thei dingte kimangngilh bawlin a sem thei khol lo ding teng kisehseh se hi. Hun khat lai-in “Halelujah” a ci nuam lote piangluite kici a, tuhun ah “Haleluijah” cih theihna bek tawh piangthak kisakna pen piang sualte kici nuam ta hi. Nidangin Pawlpi in a sapnop loh a zatnop loh Syate Pasian’ zat loh kici a, tuhun teh Pawlpi le kipawlnate in Pasian’ thumaan-thutak a gen tangtangte sam nuam nawn lo, zang nuam nawn lo uh hi. Sunglam gal ci-in mite a gengente pen amau mahmah sung lam galte na hi pah thei uh hi.\nNop nawn loh hun hong tung ding hi (the time is coming)\nPaul in Timothy tungah a tuah ding thu hamsate a gen ahi hi. Mite in thuhilh Sya citakte a sap nop nawn loh hun hong tung dinga, amaute in amau’ deih bang thu a gen thei Syate bek a cial thuah hun hong tung ding hi, ci-in\nTimothy Laikhakna ah gen hi. Tua bang Thuhilhkhial Syate in tangthu phuahtawm peuh ngaihsutpi-in nei ding uh hi. Lai Siangtho sunga kihel lo (non-canonical) tangthu-tuanthute bekbek hilhhilhna le Lai Siangtho theician lopi a hilhna pen thuhilh khialsyate’ kipatna ahi hi. Tua ahih manin Pastor sem ding, tuucing dingte in bangzah in Lai Siangtho sim kul, sin kul, kan kul, theih kul, kigin kul cih thu hong mu saka, kidop huai mahmah hi. Hih bang Syate in mite’ zaak nop theihtheih bek thu gen uh a, tulaitak Zomi te sungah tua bang mite bekbek a kisap hun a kizat hun ahi hi. Tua bang Syate pen mite’ duh dan, deih dan, pahtak danin thugen kiva mahmah uh a, mite in zong sannop zaknop neknop sa mahmah uh a, ciak ngeingai uh hi. Timothy banga thuhilh cian Syate a kideih nawn loh hun, a kisap nop loh hun, a kizat nop loh hun, a theihpih nop loh uh hun hong tung ta ahih manin, Pawlpite le Christian societies te ki-en pha a, ih kidop mahmah ding hong thupi ta ding hi.\nTuhun ah gammial nasepna zah mah in Pawlpi sungah thuhilh khial Syate’ thuhilhna tawh mipite’ upna laigil a manthan loh nadingin a citak a hanciam thuhilh Sya citakte’ nasepna, hangsan taka thumaan gen veve-na tawh Lai Siangtho upna doctrine pite a kepcing ding uh pen a thupi mahmah hun hi ta a, tua pen Pastor citakte ii vaipuak ding hun hong hi ta hi. Mite in thuhilhkhial Syate’ thuhilhna hangin thumaan thutak upna (sound doctrine) pen deih nawn lo duh nawn lo bek hi loin muhdah ta mawk uh hi. Thu taktak ahilh Syate nangawn muhdah in langpan ta mawk uh hi. Satan in thuhilhkhial Syate zangin Pawlpi suksiat ding vaihawm tawntung hi.\nMite in thuman a ngaih noploh hun, amaute’ zaknop thute bek a gen ding Sya a cial thuahthuah hun hong tung ding hi. Amaute suangdalin thuman thutak ngai nuam nawn loin tangthu phuahtawm (myth) peuh ngaihsut pi in nei ding uh hi (2Timothy 4: 3-4). Tua ahih manin tuhun Pawlpite in ih ngaihsut phat ding thu khat om a, tua pen “Pasian in zang mahmah” cih thu kidop huai hi. Pasian in hua pa zang mahmah a, hih pa zang lo hi cih sangin eite’ in Pasian’ thumaan-thutak Lungdamna thu taktak a suut theite ih zang nuam hiam? Ih cial hiam? Cih kingaihsut huai hun hong hi zaw ta kha ding hi. Pasian’ thugen pa kideih nawn lo a, mihing’ duh le deihdaan thu gente bek kideih hi. A sem thei pa, kipua seh a, a sem thei lo pa kila hi. A sem nuam pa kizang lo a, a sem nuam lo pa kizang, Lungdamna thu gen pa kisam nuam loin thucin thutaang genpa bek thuhilh dingin a samsam ih hi khak ding a thakin kidop huai hi, ci thu…\nPrevious: Namgimtui pua mawtaw leh Passenger Bus ki phukha, mi 50 val si\nNext: Mikang le Mangkang (Hoihmuhna vs Ahoihna mu)


url: =Singapore nupa kopkhatin inn nasemnu an ngawlhcip in agihna 20kg kiamliang ~ ZD :: ZOMI DAILY\nposted on 27 March 2017 at 1:24 pm Lomkholna: News, Sawltak, Singapore, World\nSingapore ah nupa kopkhat in a innnasem nu uh anpialo, gilkial in koihcip uh ahih manin thukhenzum ah tuni in liausumding leh thongkiatzah hunding ki genkhiata cih Straits Times pan kiza hi. A pasal minpen Lim Choon Hong kici a, kum 47 aphakhin khat ahihi. Azi minpen Chong Sui Foon kici a, azizong kum 47 mah ahihi.\nHihte nupa in tuni Monday (Mar 27) ni in thukhenzum ah kamawhmah uhhi ci’n genkhiata uhhi. Apasal pen amawhna daanloh nadingin $10,000 kiliausak a, thong kal 3 kiading in thu kikhen hi.\nAzi pen thong kha 3 kiading in thukhenmang te’n thupia uhhi. Anupa un kumkhattuak thong akiathei dinmun hi a, thumna Appeal abawlkik uh ahihi.\nSingapore “Employment of Foreign Manpower (Work Passes) Regulations 2012” thukhun ah Employers ahi inntek te’n inntengding in nasem Maid alak uhleh annek akicingin vakding, aci anatleh zatui bawlding cih ahihi.\nAhi zongin hihte nupa in nungkum March khasungin amau innah nasemding aom Maid khatpen an pialo in gilkial in koihcipmawk uhhi.\nHihte nupa in innnasem dingin Philippines gammi “Thelma Oyasan Gawidan” kici numeikhat sam uh a, Cuscaden Walk aom Boulevard Residence ah nasem in koih uhhi. Ahi zongin tua Filipino Domestic Worker pen nikhat an nihveibek pia in, akhamin pialomawk ahih manun kha 15 sungin agihna 49kg panin 29kg ah kiamsuk cimawk hi.\nNikhat an nihvei apiak uh acihzongpen apiakmasak uh zingsang 1am leh 2am pawlin pia uh a, tuapen bangmah akihello pongmoh “Plain white bread” dalkhat, dalnih khawngbek leh khauhsuai “Instant Noodles” bek ahihi. Khatvei sunsun Instant Noodles lakah anteh themneng leh sa tawmtawm helsakbek uhhi.\nAnihna an apiak uhpen sunkimlam hi a, bangmah akihello pongmoh “Plain white bread” mah hizel in, dal 5 khawng pia uhhi.\nInnteek te innkuan in tazong nei uh a, amau innkuan nekbangbang piahetlo in, amau anlimlim, tha omtheih nading anlimci tebek ne uhhi. Ahi zongin innnasem Maid in aomnu nekte pen tha omnading peuhmah kihello, Nutritional Value omlolua in atha kiamgawp hi.\nFilipino Maid nupen kum 40 khawng hita a, an gina akipiakloh banah tui nangawn adawnding ciangin innteknu tungah ngetphotkul hizen hi. Tuazong tuisiang leh tuilimci hipeuhmahlo, Tap Water bek cisawnsawn hi.\nTuabang tengtawh Filipino Maid nupen 2013 February kha ciangin anin kangcip in, tuazawh asawtlo in asamzong pulhgawp hi.\nAn leh tui hoihtak apiaklohban ah taw lampan apaikhiading aom sunsunzong innsung aom ekbuk zangsaknuamlo cilaizen hi. Aomna uhpen Condominium hi a, innsung aom ekbuk zangsaklo in, mipi zatkhopding in Condominium sungah akibawl Common Toilet bek zangkha cisawnsawn hi.\nKisilding zong tuiman pamaihsa himawk hiam, kalkhat in khatvei ahih keileh nihveibek kisilsak a, tuazong akisil laitak in agei ah innteknu in ngakcip in encik gige cilailai hi.\nRelated: Singapore ah Zomi khat hongki thahsak: Piang Ngaih Don\nIh sanggamnu Piang Ngaih Don vaizong bangciciang hong tunpihmawk uhdiam? Hih atung ate nupa zong abawlsiatna uh sinkhelvai mahmah napi’n, athongkhiat uhleh liausum tepen cihtak luakhollo mawk hi. Singapore gampen leitung ah gamkhangto mahmahkhat ahih hangin alungsim agina hethetlo omlaimawk uhhi. ZD Sawltak #zomidaily\nPrevious: Nuntakna lamlak – 3 ~ T. Sawm Lian\nNext: United Airlines te’n Leggings pheituam tawh zuihding phallo ahih manin kiphun ngeingai ~ ZD


url: =Cidamna tawh kituak annekhun :: ZOMI DAILY\nposted on 6 September 2018 at 9:04 am Lomkholna: Health, News, Siamsin\nMihingte a’dingin annek pen naseplianpi khat leh cidamna dingin thupi penpen khat a hihi. Tuahiaa cidamna tawh kituak annekhun tawh kisai tawm gen ding hihang. Cidamna tawh kituak ante nekhun manin nektheih ding deihna bulpi a hihi.\n1. Zingan nek hun\nCidamnatawh kituak dingin zingsang an pen zingsang nai 7:00 – 8:00 sungin nekhamtang ding kisam hi. Tua hunsungin nekpah theihkei khakzenzen leh zingsang nai 10:00 a satma limlim im zinan nek ding hoih penpen hi.\nZan i ihmutlaitak a tawlnga hithiat i kisakha hi. A hizongin i pumpi tungvan te nasepna khawlpeuhmahlo hi. Gilpi nasepna zong khawltuanlo a hihmanin zingtawhphet in tuidawn ding, nektheihkhat peuhoeuh nek pak ding hoih hi. Zingan a ziakai lau in nek ding hoihlo hi.\n2. Sun an nek hun\nSun an pen sun 12:00 – 2:00pm kikal nek ding hoih penpen hi. A zenzen in nekpak theihlohna khat a om leh 4:00pm ma in nehamtang ding hi. A hihtheihleh sunsiah pen nekdenpian ding hoihzaw hi.\nZing an nek leh leh sun an nekhun nai 5 val a kihalloh ding hoih hi.\n3. Nitak an nekhun\nNitak an pen nital nai 6:00 – 9:00pm kikal nekhamtang ding hoih pen hi. Nitak nai 10 khit peuhmah an nekkik nawnloh dingbthuoi hi.\nNitak an nekkhit phetin lumpah lo ding hi. An nekkhit nai 3 sungbang lum nailo ding hi. Tua hileh cidamna tawh kituak hi.\nHih bangin hunmantak in nekdenna in cidamsak hi. Thauluatna kiamsak aa hong melhoihsak hi. Siamsin Library\nPrevious: Galkap Willy Tony leh Meivak\nNext: A lamdang mahmah South Dagon (Yangon) Police Station


url: =Israel – Iran ngaal Piang le « Nikonghong\nHome » Leitung » Israel – Iran ngaal Piang le\nIsrael – Iran ngaal Piang le\nObama le Natanyahu White House ah kimu\nTu ni (March 5, 2012) white house ah President Obama le Israel Prime Minister Netanyahu kimu in thu kikupna nei hi. Obama in ahitheiza ngaal sim pai ngawl natu hanthawn hi. Israel in Iran ngam hong sim vat le US te atu koibang thu teng hong piang tu ziam? White House counterterrorism official seam ngei Richard Clarke in US ii thuak thei tu teng a ngaisutna hi bang in son hi. Ngaal om le nipi khat sung ih thuak pai tu haksatnate sia datsi man khang tu, US khuapi mun tatuamah terroristte in atatuam in hong sim tu, cyberwar (internet ngaal) piang tu, teambaw tatuam taw khualhaw US ngammi le US navy ngaalkapte hong kisim sak tu, a tawpna in ngaal (war) ih sim kul tu ci in Clarke in son hi.\nLeitung bup teambaw taw akipuak kakoai namngim theampo ii zakhen 20% bangsia Persian Gulf tawn in kinawn hi ci in US kumpi in tuat hi. Hi Persian gulf sia Iran, Iraq, Kuwait, Saudi Arabia ngam teng sungah om hi. Israel in Iran sim le, Iran ngam in persian gulf sung a tawn namngim pua teambaw papo hong sim tu hi. Tuabek dom ngawl Persian gulf sung a puaktham thei tuinuai mine tam mama hong khia tu aa, namngim pua teambaw tam mama in tawn ngam nawn ngawl tu hi. A tawn lai te zong patrol boat no tatuam taw hong sim tu hi. US sungah datsi man a se 2 ciang bang hong khangto pai tu hi.\nUS in SPR (Strategic Petroleum Reserve) in a khol datsi hong zangh tu hi. Ahihang US ii datsi zak dan taw SPR ih nei teng sia nipi 4 sung bang bo pai lel tu ahikom, Persian gulf control tu in hong hanciam tu hi. Persian gulf control tu sia nipi khat sung piang thei ngawl ta a tha bang haito lai tu hi.\nUS a tu a lau huai dang khat sia, leitung mun tatuamah US minam, US embassy, US neisa vanh tatuam te sim tu in terrorist tam mama Iran in hong tha tu hi. Iran ngam sung bomb taw sim in hi leang, Iran te zong in US ngam sung terroristte hong pai sak in a tatuam in hong sim tu hi ci in Clarke in um hi. Iran ii lawm ahi, Lebanon ngam sung om Hezbollah te in zong Israel rocket taw kap citak kapsuk cip tu hi. Hezbollah te ii rocket vawt te sia nidang pha le ngawl ahihang, tu hoi vaial zo hi. 1990 kiim Argentina le leitung mun tatuamah Hezbollah te in Jews te sim ngei ahiciang, tu zong ngaal om le tubangma sim nanak tu hi.\nUS sung om Israel embassy, consulor zum le Jewish biak buk theampo kingingsa in a om top hong kul tu hi.\nCyberwar (internet ngaal) hong piang tu\nTu hun sia computer hun, internet hun hi aa, naa theampo computer in control siat hi. Iran te ii Nuclear program pan kipan Air defense system theampo le, ngaal vanh ngaal hiam theampo zong computer taw control siat hi. Iran te ii computer network system sung Israel le US te in tum ku tu in hong hanciam tu aa, a ngaal hiam, ngaal vanh theampo a deibang a zak thei ngawl natu nawngkai sak tu in hong hanciam tu hi. Iran te ii coputer system sung a khuala pan ngall sim tu hi. Mikang pau in Cyberwar ci hi. US in ngam khat papo ii computer network sung tum ku in a nawngkai sak thei computer pilna thiam mihing tam mama nei hi ci in Clarke in son hi. Iran zong nanang tuan tuak ngawl aa, computer sang mipil nei tuak vave hi. US le Israel mipilte le, Iran mipilte ii net sung pilna kidem in kisimna hong piang tu hi.\nPersian gulf sung US Navy ngalkapte nuntakna piak kul tu\nIsrael le Iran hong kisim le US zong ngaal sung ih tum ngawl hong phamaw tu aa, persian gulf sung US ii navy ngaalkapte ii nuntakna zong atam le atawm ih piak kul tu hi. US navy za in tha hat ngawl a hi tei zong, tu ni Iran navy sungah boat no a tul a tul in nei aa, cruise missiles, anti ship cruise missiles khawng zong nei hi. 1980 kiim Iran-Iraq ngaal lai US Navy teambaw lian mama 2 hong kisimh sak aa, navy ngaalkap 40 dektak a thi ngei sia ih mangil bua tu hi.\nNgaal sung ih tum kul tu\nIsrael in Iran nuclear facility hong bomb thong le, Iran in Israel hong sim tu aa, Israel ii lawm pha bel ahi US zong ngal sung ih tum hong kul tu hi. Prime Minister Netanyahu ii advisorte in Iran ih bomb le, Iran le Hezbollah te in hong sim kik tu hi, ci in advice nanak tu hi. Hezbollah te in a vawt tawm uh rocket a tulsim in nei hi. Israel hong sim cip thong le, Israel in US tung ma hu ngen in hong tai phit tu hi. US tung ah hu hong ngen thong le, a kua a kuapo president sep lai tak ahizong, Israel sang pan sim pui tu in kipan nanak tu hi ci in Clarke in son hi. A tatuan tu laitak president kiteal kik hun nai mama ahikom, Israel sang pan a din pui ngawl president sia kitealna ah zo ngei ngawl tu hi ci in Clarke in a mu kholna te son hi.\nDopha: ABC News\nBy thawngno in Leitung, USA on March 5, 2012 .\n← Datsi Man Taw Kisai Thu Pawl Khat\tLawm Na Nei Zo Le? →\nSpringSnow of 2018: youtu.be/TTb2JVsw518?a via @YouTube 36 minutes ago\nCBC Kids Christmas: youtu.be/9J4TXFxRSME?a via @YouTube 3 months ago\nNuntakna Tui – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 3 months ago\nThianthona Lampi – Pr. John Lian Khai youtube.com/watch?feature=… siyinchurch.wordpress.com/2017/12/06/joh… 3 months ago\nIh Nuntakna – Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 3 months ago\nTopa Pathian Thupha – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 3 months ago\nTucing Pha -Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 3 months ago\nTuiphumte Upna le Zeksa – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 3 months ago\nA Zaa 2 Thupha – Rev. Suan Khen Kap youtube.com/watch?feature=… siyinchurch.wordpress.com/2017/12/06/sua… 3 months ago\nTopa Zanan – Rev. Dr. Vungh Lian youtube.com/watch?feature=… siyinchurch.wordpress.com/2017/12/06/top… 3 months ago


url: =Khuado Pawi Thupuak 2011 ( ZIUSA Pan) - Zomi Community Network - Your Network\nKhuado Pawi Thupuak 2011 ( ZIUSA Pan)\nPosted by Zomi Community Network on October 17, 2011 at 9:40am in Zomi & Zogam\n“KHUADO PAWI” THUPUAK\nZomi-te’ Ngeina Pawipi “Khuado Pawi” abawl USA Zomi khempeuh tungah Zomi Innkuan USA mintawh lungdampihna, angtangna leh Zomi-te’ Kumthak thupha kong puak uh hi.\nZomi Innkuan USA kipawlna Ngimna Bulpi khat in, “Zomi-te in minam kician, minam picing semsem dinmun khat atun’ zawhna dingin kipawlkhawm in vaihawmkhop theihna ding” cih ahihi. Minam kician, minam picing khat in ngeina hoih nei-in kemcing hi. Zomi-te i tunna mun, i pemna gamlian khat ahi USA leitang tung ah, i ngeina hoihte kemcing in laamsang i hih man in Zomi-te minam kician, minam picing khat i hihna kilangsak hi.\n“Khuado Pawi” in Zomi-te “Lungdamkoh Pawi” ahihi. Zomi-te in ei sang a vanglianzaw om a, tua tung pan in thupha hong pai cih a-um minam i hihi. Nuntak kivakna ding sep leh bawl tuamtuam a nei USA Zomi mimal khatkim ciat in ih sep ih bawlna tungtawn in i thupha sangte, i upna, i biakna khat ciat tawh kizui-in kideidanna omlo in suakta takin lungdam i koh ding hun a hihi. I pemna gamlian khat a hi USA ah “Thanksgiving Day – Lungdamkoh Ni” cih ki-nei hi. I pemna gam i ngeina hoihte i pompih kawm in, i Zongeina hoihte manggilhlo in i lapsangden ding Zomi khatciat mawhpuak hi cih phawkden ni.\n“Khuado Pawi” in Zomi-te “Kumkhen Pawi” ahihi. Zolai simbu sungah, “K - Khuado Pawi Kumkhen Pawi” i cih bangin kumlui kumthak kikhenna pawi ahihi. Judah minam, Sen minam cihbang minam lian pawlkhat-te mah bangin Zomi-te in zong kumsimna a tuamin nei-in Kumkhen Pawi atuam neih minam khat i hihi. Zomi atamzaw i Biakna leh Leitungah a kizangpen ahihna zui-in Christian Kumsimna i zat kawm mah in, Zomi-te i ngeinahoih khat ahi Zomi-te Kumsimna, Kumkhen Pawi manggilhlo in i lapsangden ding Zomi khatciat mawhpuak hi cih zong phawkden ni.\nZomi-te Kumlui Kumthak khenna “Kumkhen Pawi”, Zomi-te Kumsimna tawh kizui-in kumkhatsung tawntung ih sep, ih bawlna te ah i thupha sangte hangin i biak a vanglian Pasian tungah “Lungdamkoh Pawi” – Khuado Pawi – nuamtak zang thei in, mailam ah thupha tampi a sang Zomi-te i hih kim theihna ding i biak Pasian in Zomi-te khat kimciat thupha namkim leh daupaina hong pia ta hen. Amen!\nNgeina Kician nei-te, Minam Kician, Minam Picing ahihna phawkkim ciat ni.\nZomi Innkuan USA kipawlna buppi tangin,


url: =Banghang gamsung kilemna maban awkcip hiam? ~ Bob Tuangpi :: ZOMI DAILY\nposted on 31 August 2019 at 8:23 pm Lomkholna: BobTuangpi, Myanmar, News, Politics\nTulai gamsung gamvai khuahun luanziate ih et tak ciangin thalawpna ding omhetlo-in lungkiat thadahhuai simtham hi. Abeisa anunung pen July, 2018 gambup kilemna khawmpi ( 21st Century Panglong Conference) nangawn tutan kizomkik theinailo hi. Tua anunung pen khawmpi ah gambup thudotpi Aung San Suu Kyi in hih khawmpi pen 2018 beima khatvei, 2019 kum sung nihvei leh akisapzui-iin 2020 kum teh khatvei kibawlkik ding hi ci-in khawmpi thukongkhakna ah tangkona aneih tutan kimasuanzo nailo hi.\nGamsung mualmi thautawi kipawlna lompi (3) ahi NCA thukim pawl (10), NCA alutnailo athahat pen FPNCC (7) leh kumpi tawh kihona sungah alutnailo thautawi pawl tampite masuanna ah akician thuthuuk tutan munailo uhhi.\nNCA thukimpawl sung nangawn ah kithukalhna tampi hong piangin tunitan kumpi/galkap tawh akician gentaak kamkupna leh masuanna omnailo hi. FPNCC kipawlna sung ah zongh kumpi tawh akician thukimna omzonailo-in tua kawmkal ah FPNCC pawl ah kihel Northern Alliance pawl (3) teng tawh nasiatakin tunitan kikapna vengnailo hi.\nTualo gambup kumpi lam pan ahanciam uh 2008 thukhunpi puah nang tanusemte ( 45 Members 2008 Constitution Amending Committee) te’ nasepsa teng gambup Innpi/Union Parliament ah apuak uh gambup Innpi in pompih khin aa maban omlaite asepzia dingzui (Procedures) damdamin hong manawtto ding uh cih ciang ahihi. 2008 thukhunpi kipuah/kilaih zo ding maw cih bel gambup ah gamvai ah tuamdang thuneihna 2008 thukhunpi in apiak galkap makaite’dinmun leh mailam thukhualna tungah akingak ban ah NLD makai leh mualmi makaite’ gamvai kimawlsiamna tawh zongh thutampi kisaikha ding hi.\nAhizongin kuakua in bangbang gen tase mah leh tulai gamsung ah daihna omlo tetek, thukhun kizelhna thanem tetek, gamsung nuntak khuasakna hamsa tetek, nasepthak kumpi vaihawmzolo, gammite khat leh khat kimuanna omlo tetek, gamsung ah bitna leh khamuanna cihte tawm tetek zawsop hi.\nHih bilbialte’ nungah gamvai leh sumlei sumzuakna lam alen akimawlpite (Key actors) kisaikakna leh kitalsikna tampi tawh kisaikha ding hi. Gamthu ah gamliante in gamsungthu ah hong kimawlna (Power politics) uh leh gamliante’ gamthu aangsung meetna /kituhna/zonna ( National Interest/Geo-politics) hang ziak tampi kihel hi.\nAdiakin tulaitak gamsung gam makai asem ( Letimate power) anei kumpi leh tua kumpi tawh liangko kikimin ataithei tuamdang thuneihna anei galkapte leh sumbawl mihau amimuante uh (Capitalists/Cronies) kikal ah thuneihna kitawitehna huzap hang zongh ahihi. Gamsung aa leitang hauhna, gamdang tawh sumbawl kizopna, nisim vaihawmna khempeuh atamzaw hih galkap leh apawlte’ thuneihna nuai ah om uh ahihi.\nHih teng kawmkal ah Zomite in zong ih khuadaksiam kawm muhsiam ( Wait and see) in ih kipeeksiam ding akisap mahmah hun thupi ahihi. Gamsung kilemna maban ahih leh maikum 2020 teh lawhcing/matunnai hetlo ding ahih teh 2020 -2025 hun imasuan/kigalginna kawmin kilamh totoh ding hun hoih ahihi. 2020 -2025 ading siksan kician/platform tubang ih laaklaak hun ding/ih tatna ding khuamkua ih khuathun ding ahihi.\nTua ahih manin, mailam Myanmar gam ahoihzaw lam ah hong kikhel ding pen hih gamsung gamvai leh sumlei sumzuakna abul abaalin alencip thunei tuamtuamte (Interest groups) in gammi mipi mllion 54 valte’ mailam ding hongkhualin, ih gam’tung pan laakkhiat ding/meetna zong bek hilo ih gam’ ading piakkhat hong mitsuanin aangsung khualna sangin mailam saupi gam’ading lungsim picingtakin thukhualna hong neih masiah uh gamsung khuasakzia nuntakna midang gamte’ nung ah ki om tawntung ding hi. Bob Tuangpi\nPrevious: ZAM Thupuak :: 01 Sep 19 (Zomi Idol Malaysia tawh kisai)\nNext: Ka lunggulh den khat tangtung ~ Tg. Samuel Nas\nPresident Award ngah lungdam pihna


url: =Malaysia gammi 3 vankham tawh Indonesia ah kiman :: ZOMI DAILY\nposted on 9 August 2016 at 8:17 pm Lomkholna: Indonesia, News, Sawltak, World\nMalaysia gammi 3 vankham tawh Indonesia gamsung, Lombok International Airport ah kiman cih theStar News in genkhia hi. Tua akiman thumte lakah numei khatzong kihel a, agailai hisawnsawn hi. Hihte vankham puakpen Methamphetamine zatang hi a, agikna 1.9 kg pha cihi.\nHih Methamphetamine vankham tepen hihtengthum in a bombi sungkawm ah selsim uh himahleh Immigration Counter akanphei laitak in tuni 09 August ni in akiman uh ahihi. Custom Officer khatin agenkhiatna ah hih Malaysia gammi 3 tepen AirAsia vanleng tawh Kuala Lumpur panin Lombok International Airport hongtung uhhi. Hihte tungpan in Methamphetamine vankham 1.9 kg kiman a, asum in RM1.07 Million manbang phading hi ci’n genkhia hi.\nAki mankhia pen mi 3 hi a, numei naupaai laikhat zong kihel in avek un West Nusa Tenggara (NTB) Police te khutsung ah ki ap khinzo hi. Airport hong tunkhit uhciang in Custom hongnawkphei uh a, athum un agamtat luhekzia uh muanmawhhuai simtham in om ahih manin, ahi zongin Luggage te X-ray tawh aki Check ciangin bangmah kimulo cihi.\nTuakhit ciangin Body Screening abawlkik uhciang in akalkawm uh ah aselsim uh vankham te aki mukhia ahihi.\nAkiman te genkhiatna ah hihpen akhatveina hilo a, nidang inzong hihbang in Lombok khua ah vankham puak in kongzin zelzel uh cisawnsawn hi. Anunung azinpen nungkha July khasung cihzong genkhia hi.\nWest Nusa Tenggara Police’s Narcotics Division Director in hihvai tawh kisai hoihtak kancianna neiding uh cihthu kiza hi. ZD Sawltak #zomidaily\nPrevious: Malaysia UNHCR zumpi ni 3 sung kikhakbeh laiding\nNext: Amau te nuta hinawnlo in nupa ahita uhhi


url: =Antang ip 1000 muibun takin zekkhawm ni ~ Lian Tuang :: ZOMI DAILY\nAntang ip 1000 muibun takin zekkhawm ni ~ Lian Tuang\nposted on 6 April 2020 at 7:56 pm Lomkholna: Liantuang, News, Zomi\nCovid-19 hangin Zogam ah meikhu paisuak in gilkial dangtak beidonna khat peuh I sin khak ding lung hihmawhna tawh Pu Thomas Khanno piak Tein 100 dapphah in amah mah in ong hanciam in kibehlap toto a, tu in antang ip 1000 i nei ta hi.\nPhamawh ginna in Tuithang le Tonzang ah pawlkhat kipuak khin hi. Mai lamah a kisam bangin gel in sem toto lai ni.\n[Antang puak kawm in Myanmar gam in a angtan pih mahmah, a khum mahmah le a namtui mahmah ahi, hai Export Quality (seintalone) kungno pawlkhat zong Pu Thomas Khanno in a nu a phawkna tawh Mandalay pan ong puato hi. Tedim, Tonzang kim ah kihawm ding hi. Tu ma kum 20 lai pawlin zong Tuithang ah zawngtah nakpi takin a kicinna dingin thapia in panpih khin hi.]\nI gam sungah hih natna thu ong pian ciangin mi khempeuh kipatau in kilinglawng mahmah hi. Mi khempeuh in I hih theihna tek panin hanciam in ma kipang ciat hi. Kumpi nasemte, zatolam nasemte, kipawlna tuamtuam, gamsung gampua a vekin a kisam bangin tha lawp takin ma kipang ziahziah ahih manin lungmuanhuai mahmah hi. Hih vai ah pan theihna tek pan pangin a kipiakhiate khempeuh pahtawihuai sa in zahtakna I pia hi.\nDonghu antang vai\nA tunga i gen sa mah bangin hih donghu antang vai pen Covid.19 hangin I gam sungah meikhu paisuak in gilkial dangtak beidonna khat peuh I tuah khak lohna dingin kigal ginna ahi hi.\nAhi zongin tu tadih thupiangte I et tohtoh ciangin natna suksia lua lo tawh kibang pian ahih manin I lung a dam mahmah hi. A langkhat lamah mipil misiamte in a gen ciangin hih natna pen khat vei bek hi loin tholh kikkik thei ahih manin kha thum kha li sung bang etcik kul hi ci uhi.\nTua ahih manin donghu antang vai zong mailamah koi ci kalsuan leng mipi ading phattuamna om thei pen ding hiam cih akua maciat in ngaihsutna kipia in ma I pan khop ding kizawn nuam hang.\nAntang bek hi loin ci le sathau cihte khawng zong kiging khol zo leng a lunggulhhuai diam cih zong ngaihsun dih ni.\nHih virus galpi I do sungin antang, ci le sathau ( khanglui pau in antang tuibuk ) tawh I buai lohna dingin ma pang khawm dingin kizawn nuam hang. Ngaihsutna pha , sum le pai, tha le ngal tawh I hih theihna tek panin ma pang in tha san khawm dih ni.\nA tawpna ah hih antang ip 1000 i zekna ah a kisam le a kul bangin muibun takin i kalsuan theih nadingin ngaihsutna le panpih i kipiak ding kithum nuam phapha hang. Mimal tawh ahi zongin kipawlna tawh ahi zongin khut kilen in Covid-19 buaina hun sungteng mipi nek ding an le tui kiginna ah ma pang khawm ni ci in i kizawn phapha hi. Phone le messenger tawh thu kiza toto ni. Thomas Gold Travel Agency 01 860 55 22, 01 955 86 84 Lian Tuang 09400511757\nPrevious: Covid-19 Update X: White House pan theihhuai (April 5)\nNext: Covid-19 leh Thumuhsiam nading pawlkhat ~ C. Thang Za Tuan\nPhavang’ Kialpi ~ Sia Do Khup


url: =Neu lua cih omlo ~ Rev. Nang Ngaih Lian :: ZOMI DAILY\nposted on 8 April 2019 at 11:24 pm UTC+9:30 Lomkholna: Biakna, News\nInnkuan sung, pawlpi sung, khua sung le gam sung buaina a om theih zelna pen thunei kituhna le i kilat nop luat man khawng hi thei gige hi. Tua tawh kizui-in Topa hong koihna mun pen ‘neu lua’ ci loin i sep theih bangin i sep theih tek nadingin Andazih nuntakna tung tawnin tha lakhawm le’ng ut ing.\nAndazih tangthu tomkim:\nAndazih pen Galilee mi hi-in Bethsaida khua ah suakin Kapizanawng khua ah khangkhia hi (Jn.1:44). Pawlpi tangthu khatah Andazih pen Topa Zeisu’ nungzui a masapen hi, ci-in kiciamteh hi. Ngabeng, mizawng khat ahih hangin a thuman a citak mi ahi hi. Topa Zeisu nung a zuih ma-in Tuiphum Zawhang nungzui ngei hi (Jn.1:35-37). Andazih a khiatna pen “Pasal mahmah” cihna hi.\nKiphawk kha lo:\nAndazih pen Topa Zeisu nung a zui masapen hi napin Lai Siangtho sungah Pitazuh kimasak den hi. Thuciamthak sungah Pitazuh min 156 vei bang om a, Andazih min 9 vei bek om hi. Getasimani huanah Topa Zeisun thu a nget lai-in Pitazuh le Zebedi tapa nih sam a, Andazih kisam lo, kiphawk kha lo hi (Mt 26:37).\nTuhun thu umte hi le’ng nungzui tektek Pitazuh sam a, kei hong sam lo, ci-in a nung zui nawn lo, kikhawm nawn lo, sumpi pia nawn loin zu khawng ne gawp kha ding hi hang. Andazih tua ci lo hi. Zeisu teel khin ahih manin Zeisu koihna munmunah hahkat takin na sem hi.\nTopa Zeisu kiangah mi ahi a, van ahi zongin tunpih ding cih ahi hi. A masapenin Topa Zeisu kiangah a innkuanpihte tunpih hi. Tua banah Greek mi pawlkhat va tun leuleu hi (Jn.12:20-22). Topa Zeisu in mi 5000 a vaak ding lai-in a lawmten ahi lo lam vive a gengen laitakin Andazih in khomun pum nga le ngasa tawn nih a pua naupangno Topa Zeisu kiangah va paipih hi (Mt.14:17).\nNaupangno’ sunsiah neuno khat Zeisu khut sung a tun ciangin mipi tulnga in kham takin ne thei hi. Zeisu in A khut sung a kitunte a zatzia ding thei hi.\nA sih dongin:\nAndazih thugenna tung tawnin Akhaia gam ukpi Aaegass’ zi le a sanggampa piangthak ahih manin Aaegass heh mahmah hi. Aaegass in “Andazih aw, Zeisu nial in, nungta ding hi teh” a cih leh Andazih in “Zeisu um in, nungta ding hi teh” ci-in a dawn ciangin heh semsem ahih manin “Andazih singlamteh tungah khailum un” ci hi. Nasemten Andazih sing tungah khai-in sawtpi a gim nadingin khauhual tawh hen uh hi. Andazih in a nuai a galkapte tungah lungdamnathu gen veve hi. A khai zawh uh ni nih ciangin Andazih in A na a sepsak Zeisu kiang zuan ta hi.\nNungzuipi Andazih bangin Topa hong koihna mun, ‘neu lua’ ci loin hong koihna munmunah citak takin Topa’ na sem ni. Khamangthang tampi Zeisu kiangah a tunpih dingin Topan thupha hong pia ta hen. Rev Nang Ngaih Lian\nPrevious: Kibatlohna, Kikupkhopna le Khantohna ~ Pau Sian Lian\nNext: Malaysia, KL vanlengtual ngeinai ah Bus tuahsia, mi 11 si, 33 liam


url: =Global Buanli Family: Tulaai Leitung Thuthang tuamtuam updates September 18, 2013\nTulaai Leitung Thuthang tuamtuam updates September 18, 2013\nTulaai Technology khantohzia\nLam et hetloh in Ka iPhone battery tha kadipna zumsung ah nakila in kuamah ala kitheilo ahihman in cihnading theilo in tuani kaciahphot hi. Inn katun ciang ka computer kamaimai a ka iCloud account hongsin in ka iPhone computer kazonsak leh na iPhone tulaaitak ki off in akihon hunciang aomna ongpuakding leh amanlam amuten atheiding in aging nakoih nuam hia cihkhat ongdong a Yes ci suk in ka ihmu hi.\nKa thawh ciang ka computer kahonkik a leh Email ong luut zihziah in ka iPhone avaakna apaina address kheempeuh update in ongkikhak zihziah hi. Anunung peenpeen address, google pan kazon suaksuak aleh a inn number leh asung a teeng mite I minteng mukhia kahihman in information kheempeuh print khia in ka keem phot hi.\nKa Boss nu Master In Business azokhin khat kiang ah pai in Boss aw ka iPhone aomna amun, ami kiciantak in ngahkhinta ing ongsapsak in la ongpiakik in ongcihsak in kacih leh ka Boss nu in tuabang mawkmawk omthei kei mi ngawh khial niteh ongcih kawmkaal ah kanasep pih zumna seemkhat maaitai mahmah sa in ongpai a “Hey Thang Pau we found your phone” keizong Oh Thanks kacih kawm in ka Boss nu in kua in ongpiakik hiam acihleh kei zonna sung a kamuhkhiat nu I min na hilian ahihman in ,\nKa Boss nu in hihzah a Technology khantohna gam ah ateengkha ahihlam kithei saanpan in lamdang salua in lungngam in ongtuuk dektak hi. Acihna ding dang thei tuanlo hiding hiven ka boss nun Thang Pau you are the Man ong cipong ;;;;;;;;;\nPhone munu genna ah ka munkhat a katop hi in kahon sial in hihphone amang hi a neite tung apkik in ci in laai ki at den mai a sai tuamtuam ah kapai pih hang natopna ah koih kik in ong ci ahihmawn kongpuakkik ci hi.\n· Kawlgamsung Mualtungmi thautawi kipawlnakhat ahi Shan minam SSPP te leh kawl gaalkaapte 9/17/13 zan thapaai nasiatak in kikaap uh a langnih pan asi aliam telgenkhiatna omnaailo ci in SSPP in 9/18/13 ni in taangkokhia uhhi.\n· Kawlgam Democracy makaaipi leh NLD makaaipi Daw Aung San Suu Kyi Europe kuam gamthum akhualzinna pan cidam tak in 9/18/13 nitaak lam in Yangon khuapi ongtungkik ta hi.\n· Kawlgam Hlutdaw vaaihawmna tawh Taangmi pawlkhat 9/22/13 ni in Thailand gam Parliament Hltudaw kalsuanzia vakan ding in vapaaiding uh a nithum sung taam in thu vakankhiading uh ci in Hlut Daw palaai khat ahi U Thein Phe in 9/18/13 ni in genkhia hi.\n· Australia gam 9/7/13 ni kiteelna ah gualzawhna angah thak Prime minister Tony Abbot in mipi maai leh Ulian te maai ah 9/18/13 ni in panmun lading in kiciamna neita hi. Amah peen kum 6 sung AU gam auk Labor Party te akhuplet pa zong ahihi.\n· Canada gam Ottawa khuapi sung ah 9/18/13 ni zingsang in Meileeng khat alampi tung ah kitaalkhia in Bus that nih khat taihkha ahihman in mi 6 sipah in 30 vaal liam hi ci in Canada kumpi te in gen uhhi.\n· Iran gam kumpi ngahthak liklek ahi President Hassan Rouhani in campaign abawl laai a akamciam ommah bang in leh UN Meeting ah paikuan tading ahihman in 9/18/13 ni in athu lamdang mahmah in gamvaai tawh thongkia mi 11 te khahkhia ek hi.\n· Mexico gam ah tuicin tunna haangin micimawh tampi te lak ah 9/18/13 ni in Acapulco vanleeng tual ah huihpi leh guahpi khaaktan khualzin mi 40,000 painading theilo in cimawh mahmah uhhi. Hih bang a cimawh mite gaalkaap te in vanleeng tawh adawn kawikawi uh zong ahihi.\n· Syria Tual gaal vaaitawh kisai in Russia te ngianvaatna hang in UN ah bangmah khentat theilo uh a . August 21,2103 ni in Syria kumpi te leh alangpang tapong te kido himawk ahihman in alangnih tuak un Chemical gaalvan zangmaw khatbek in zangh cih sitkiklaai ding in kithukim phot uhhi. Tu in asawtlo in UN Chemical gaalvan kancian pawl vakuankik ding uhhi.


url: =Zomite’ buaipih Gupna ~ Pu Zokhai :: ZOMI DAILY\nposted on 30 May 2020 at 11:10 pm Lomkholna: Article, Biakna, Zokhai\n(Comment masa lo-in sim masa in. Explanation baihlo-hi) “Gum” kammal-pen Zomi pupate’ zatzia-ah “guptuam paihtuam” cih aza athei kimding-in hongseh-ing. English-ah “bias against someone in favour of someone”: akilawmlo pauna leh sepna ahihlam theikim ciat hihang.\nPasian’ thu-ummite’ ading diakdiak-in Moshe’ Laibu 5 leh kamsaangte’ laibute (Thuciam Luui) buppi-ah Pasian-pen guptuam paihtuam aneilo #athutang (Just) Pasian ahihna Amahleh-Amah kipulaak ciatciat-hi (upkeileh simphei🤣).\nThuciam Thak sung-ahzong ‘gum’ cih kammal kimu lo-a, #honkhia cihbek keyword ahihi. Academic hetlo-a ahai thipthip thu ki-umsak mahmah khenkhat-in “I-mawh pipi hong thutangsak ahihteh gum cihmahding-hi” ci-miau zen-uhhi.\nNa’ mawhpipi Pasian-in honggum peuhmah lo-hi. Pasal-tawh kimawh laaitak akiman Mary-pen Pasian-in gum dihdih lo-in, thutangsak tuanlo-hi. HONKHIA bek-a, Ama’ hotkhiatzia-zong gupna kammal paulo-in, “Nidangteh mawh nawnken” ci-hi.\nHih-pen gupna hizenzen lo-in hotkhiatna ahihi. Pasian-in Mary suaktasak nuamhi. “Hihnu mawh zenzenkei, khah un…” cihte-tawh gum lo-in, mihingte’ ngeina tawngnungpen dong-a amu Pasian-in “Mawh ngeikeng acite’n deeng masa un” ci-hi.\nHih kammal-ah gupna kammal, paihna kammal omlo-hi. Guptuam paihtuam aneilo Pasian ahihi. Kuamah mawhsak selo-in, “mawh ngeilo kuamah omlo” ahihna zangh suk-in honkhia ziau-a, adeenglum-nuam mitezong mawhsak lo-hi.\nKa’ Pa-in ka-neulaai mi-tawh ka-kitot ciang-in honggum ngeilo-in hong honkhia-a, hong thuhilh-hi. Gum cihteh “Ka’ tapa mawh masa lohi, amah khiallo, amah adik….” cihte ahihi. Ka’ Pa-in maan ka-kisak mahmah nangawn hong thuhilh-hi.\nMi khat-in hong phin-in thuak zolo-in vua/vel-kha kahih man-in ka’ inn-ah leengna-khah (banghang-a ka’ tapa/tupa vua… ci-a thusia tung-ah kihona) hongpai takciang-in ka’ Pa-in hong gupsawm lo-in hong hotkhiat sawmzaw tawntunghi.\nLeengna-khahte’ kiang-ah, “Ka’ tapa-pen no’ tapa-in phin masa, amaái-ah cilphih, anungpan sawn-gawp……” cihdaan gupna kammal paulo-in, “Dikkei mahmah-ei, innteekte’ kiang-ah naute hongluút sakding hi’ng, na-ngak tapeuh un” ci-hi.\nKa’ vuak mite’ inn-ah ka’ maákte-uh cikhum bawngnawi-tawh kuansak-in thuúmsak-a, tua-pen Pa’ gupna hilo-in Pa’ hotkhiatna leh mawhmaaisakna ahihi. Taangpi’ theih English-tawh tuabangte salvation leh forgiveness kici-a, gupna omlo-hi.\nAzenzen-in mi khat ka-vuakteh ka’ khutthak maimai, ka’ giitlohna maimai-tawh ka-vuakpen ka’ Pa-in, “Ka’ tapa khial zenzenkei, no’ tapa amawh masa…..” cihte-tawh pang hileh tua-pen gupna hi-a, thusia-in suúlzuih pahding ahihi.\nYESHUA HaMasshiach-in hong GUMLO thamlo-in I’ mawhna aliat mahmahlam tellua, Hell tungding theilua, hong hehpihlua ahihman-in hong HONKHIA ahihi. Sisan abuakna-pen TANKHIA (Redeem) hi-a, Pasian-in guptuam paihtuam neilohi.\nYESHUA-in Ama’ Hoihnapha leh Hehpihna (Grace and Mercy)-tawh mihingte HOTKHIATNA (Salvation) hongpia-a, Ama’ Sisan-tawh TATKHIATNA (Redemption) hongbawl-hi. Kuamah deidanlo-in mikhempeuh Hotkhiatna hongpia zo-hi.\nLimlak Hotkhiatna (Pumpi)-pen Egypt Kumpi Ramseys’ Khutsung pan PAIKHIATNA ahihi. Khalam HOTKHIATNA-pen Golgotha Mual-ah Mihing’ Tapa Asihna ahihi. Egypt Kumpi’ khut pan-in mikhempeuh suakta khinta hihang.\nEgypt gam pan-in Canaan zuanding kalsuan-a pai kuúl-a, tui I-duh ciang-in suangtum nangawn pan-in Pasian-in tui hongpia dinghi. Gil akial ciang-in “Bang ahia” Khomun (Man Huh)-tawh hongvaak dinghi. Sa I-duh ciang-in vamiim-tawh hongvaak dinghi. UPNA I-cih tua ahihi.\nMi demzawh dingbekbek, mi’ sang-a hauhzawk, liatzawk, pilzawk, khansauzawk, thahaátzawk dingbekbek lunggulh-a thunget thapaái-khawng UPKHIALNA hibek-a, Lai Siangtho I-theihlohman bekbek hilel-hi. Topa’n duhhopna deihlo-hi.\nEgypt pan-a apaikhia-a, Canaan azuan mi peuhmah Tui kiphuumna Tuipi San-ah neihding kisam-hi. Pasian’ Lamlahna Sinay Mual-pan laákding, zuihding ahihi. Jordan Guun ahi pumpi sihna thuak loh-in Canaan/Vaan Gam kipai loding-hi.\nGUPNA-tawh hihte bangmah kisai lo-in HOTKHIATNA leh TATKHIATNA (Salvation and Redemption) bek-tawh akipaaikaan Vaan Kumpigam khualzinna tu-in kithawi ta un! Topa’ Daihna Ngah ta-un! Sabbath Thupuak: Zokhai\nPrevious: USCIS zumte June 6 ni in ki hongkik tading\nNext: USA, Minneapolis ah palik khutlum tawh asi George Floyd buaina thu\nSingapore gam mite’ tungpan’ Zomite’ sintheih ding


url: =KOI TEEL ZAW DING? – FGA Tulsa\nKOI TEEL ZAW DING?\nSihna maw nuntakna?\nThupha i simdan leh itheihdan kibang kim lo hi. Sum le pai bek, nek le dawn bek, ahih kei leh inn le lo hauh bek pen thupha a sa pawlkhat om hi. Cidamna, lungnopna, mite itna leh mite tawh kilemna neih zong thupha-a a ngaihsun tampi tak mah om hi. Bangbang ahi zongin Lai Siangtho in bang teng thupha hi a, kuate in thupha ngah ci hiam, cih pen kan ding thupi hi (Mat. 5:3ff; Late 33:12; 40:4; 41:1-3; 84:4,5; Luk. 6:20-23)\nSource :Daihna Cabin\n← Uappi Luanghawm nuamtak ki vuithei\nLUNGDAMBAWL LEH MISTLETOE PAAK →


url: =Khantoh nadingin a khangto lungsim ~ Pau Sian Lian :: ZOMI DAILY\nKhantoh nadingin a khangto lungsim ~ Pau Sian Lian\nposted on 12 January 2019 at 10:46 pm UTC+9:30 Lomkholna: Article, Pausianlian\nA kicing khantohna neih nadingin nawk loh a phamawh, seploh phamawh lampi honkhat le vai honkhat om hi. Tuate in mipite’ sum le pai (economic) lamah khantohna, pilna (education) lamah khantohna, cidamtakin (health) nuntakna le gamvai (politics) lamah suakta takin lungsimpholak theihna nei-in, kim le pam te zong hih lampite ah tawsawn zawhna ahi hi.\nKhantohna’ ngaimna bulpi-in mipite’ teeltheihna zaisak semsemna (enlarge people’s choices) ahi hi. Tua ahihman in zawnna cih in bangmah teel khuan omlo, teel theih ding a dang omlohna zong kici thei pah hi. Meh duh bangbang teel theihna, puan deih bangbang teelin silhtheihna cihte zong khantohna honglak gamtatnate hipah hi. Nisim in gualkhadi lobuang nek ding adang, teel ding adang neih lohna pen a kilang mahmah zawnna hipah hi.\nKhantohna tawh kisai-in muhzia tampitak om hi. A cithei sumbawlna tawh khantohna (development as economic growth), tangpi tangta thumanna le a kikim hawmsiamna tawh khantohna (development as distributive or social justice) le hunlapna tawh khantohna (development as modernization) cihte zong khantohna muhzia nam tuamtuamte ah kihel hi. Hih thului ah hunlapna tawh khantohna thu tawm khat i sung ding hi.\nHunlapna tawh Khantohna (Development as Modernization)\nKhantohna cihpen hunlapna tawh ki zawitawn mahmah hi. Sumbawlte’n tangzai semsemin bawl aa, sum zong sum lei-na ah daupai semsemin, pun semsem nangin hih hunlapna (modernization) in hauhna (wealth) le manneihna (value) manawh gamtatnate (behavior) piangkhia sak hi. Mipite in hauhna le cihtheih nopsakna a ngah nadingun hunlapna in gamtat hoihte le thu manphate ngaihsut theih nadingin tawsawn den hi.\nHauhna manawh gamtatna sungah hang takin phutkhiat ngamna (risk-taking), nathak geltawm bawltawmna (entrepreneurship), lungsim kihonna (open- mindedness), tuahna (experience) thakthakte maingat ngamna, vai tuamtuam thu tuamtuamte tawh kisawh theihna (being cosmopolitan), matutna bekmah maingatna (achievement oriented) cihte kihel hi.\nMahatma Ghandi in “Leitungah kikhelna na muhnop leh nang mahmah kikhel masa hamtang photin” cihi. Tua ahih manin, Zomite minamdangte tawh liangko kikim in, leitung thu le la piangte tawh hunlap in khantoh khop theih nadingin, Zomi khatciat hunlui mi hihna pan huhthak (hunlap) mi hihna, a khangto lungsim neihna, hunlap ngaihsutnate i neih masak ding hong kul ding hi.\nHunlui Mi (Traditional Man)\nIdea thak pongpong sang theilo\nNgeina luite ultung sak\nNaihuaitengbek lunglut in buaipih\nMuhna kibanglote thalnial\nInformation thakte kin meel lo\nA piangsa thute sutsut in nitum\nTomkal vaibek thupi sa\nA innkuan pih lobuang kuamah muanglo\nTechnology thak pongpong langpan\nBiakna lo buang thudang bangmah thusa lo\nTo le sila kizopdan mah nuamsa\nDawi le kau cihte um den\nHunlap Mi (Modern Man)\nA thakthak theinuam, sinnuam, tuaknuam\nKikhelna ultung sak\nKhuapua, gampua lam ate thei nuam\nMuhna kibang lote thupi san\nInformation thakte lawptakin ngai den\nHun lapden, tu laitak thupiangte kinbawl\nMailam ading a mannei tampi geel den\nMidangte vaipuak zo ding-in umin muan bawl\nTechnology thakte zatsiam nang hanciam\nPilna sinna (education) le leitung nate’ thu (science) te thupi sak\nMidangte’ vang le manneihnate thupisak\nNa khempeuh a hoih lamin muden\nMi khat peuhpeuh in hunlap mi a suah nadingin a nuai a nate zong thupi mahmah in phamawh mahmah hi.\na) Zinsuk zintohna (transportation) lam ah khantohna, A tangzai semsem, a kicing semsem kithuzakna (communication) le thu kihopsawnna (media),\nb) Khuapi suahna (urbanization) le khuapi suahna zia (urbanization system),\nc) Mun le khua tuamtuam ah tun ziauhziauh, hawh ziauhziauh theihna (geographic mobility) te ahi hi.\nMahatma Ghandi in “Zingciang a si ding danin nungta inla, a nungta tawntung ding danin thusin denin” ci hi. A khangto lungsim cih in na khempeuh sepna bangbangah zingciang si ding danin kituatin mualsuang hoihpen neih ding tumin sawm a, nasep hanciam cihtak kuhkal mahmah det ding ahi hi. Tua bek thamlo-in, leitung thupiang la piangte ngai sim gige in, kikhelna a om the pilvang takin gamtat theih ding zong kisam hi. Pau Sian Lian\nPrevious: Mipicing, milaihawl, micinglo ~ Tdkhen\nNext: Ni 1000 thu


url: =Malaysia biakpiakna, thungetna munte ah a ngongtatsawm mi 7 kiman :: ZOMI DAILY\nMalaysia biakpiakna, thungetna munte ah a ngongtatsawm mi 7 kiman\nposted on 24 March 2018 at 6:26 pm Lomkholna: Malaysia, News, Sawltak, World\nMalaysia gamsung aom kikhopna, biakpiakna muntuamtuam ah a ngongtatsawm, Terrorist Attack abawlsawm mi 7 kiman cih theStar pan kiza hi. Tua migilo tepen Sabah leh Johor State sungpanin akimankhia uh ahihi.\nAbeisa February 27 paniin March 15 sungteng Bukit Aman Special Branch Counter Terrorism Division te makaihna tawh Operation tuamtuam kibawl zelzel a, tuabangin Operation akibawlna panin migilo 7 te akimankhia uh ahihi.\nTua akimante lakah mi 6 tepen Johor sungpanin akimankhia hi uh a, Islamic State (IS) Cell tetawh akipawlkhawm uh ahihi. Hih migilo te’n Muslim biakna ahilo, adangdang biakna te ii kikaihkhopna munte ah ngongtatna bawlding in akithawithawi uh ahihi. Tuaban ah Police Personnel tezong mancip in thahlupding geelna neikhin uhhi.\nInspector-General of Police Tan Sri Mohamad Fuzi Harun in agenkhiatna ah hih akimankhia te lakah aki mankhia masapen mi 3 cihi.\nTuate lakah amakai Mastermind pen kum 37 aphakhinkhat ahihi. Tuapa pen setvanbawl asiam mahmah Technician khat hi a, Johor Baru sung aom biakpiakna munte ah bangci ngongtatding cih ageel avaihawm cihi. Tuaban ah migilo tetawh akipawlkhawm dingin mithak akaikhawm, Recruit abawlbawl khatzong ahihi.\nTuaban ah kum 49 aphakhin khatpa pen Security Guard asem hi a, migilo ngongtatte gamtatzia ding ahilh Adviser khat ahihi. Tuapa pen migilo te lakah amakai khatmah hi a, athusim apualam ah agenkhia khatpeuh aomleh thatlumding ci’n aseppihte alauthawngsak mahmahkhat ahihi.\nAdang akiman khatpa pen kum 30 gualpawl hi a, tuapa zong Security Guard asem khatmah ahihi. Hihpa pen Malaysia gamveng te kiangahpan thauvui thautang ngahtheih nadingin avaihawm kici hi.\nHihte ii ngimna ahihleh Malaysia gamsung ah ngongtatna bawlmasading uh a, tuakhit ciangin gampualam aom migilo kipawlna te omna ah taikhiading cih ahihi.\nTua mi 3 teng akimatkhit ciangin Operation kibawlkik leuleu a, adang mi 3 mah Johor sungpan in kimatbeh leuleu hi. Tuate lakah kum 25 aphakhin khatpa pen Waiter asem hi a, amakaite’n Police Personnel te thatding, mancipding in asawlkhiat kici hi.\nTualo adang mi 2 tepen kum 22 khatleh kum 23 khat cihbang hipan uh a, anih un Singapore gamsungah nasem uh ahihi. Tua tegel pen thau leitheih nadingin sum thalawh in avaihawm uh ahihi.\nMore: Malaysia, Kota Baru aom Methodist Christian biakinn leh Hindu Temple ah Petrol Bomb kilot\nTua mi 6 teng Johor sungah akimatkhit ciangin, Sabah ahzong khatmah kimatbeh leuleu hi. Tuapa pen kum 31 aphakhin, Abu Sayyaf kici migilo kipawlna ah akihel Member khat hi a, Bomb bawlzong asiam mahmahkhat kici hi. Abeisa January khasung inzong Malaysia gamsung aom Methodist Chiristian biakinn leh Hindu Temple ah Bomb kilot ngeikhin hi. Sawltak #zomidaily\nPrevious: Somalia gamsung ah Car Bomb puakkham in mi 14 in sihlawh, tampi liam\nNext: ZAM Thupuak :: 25 Mar 18 (RSD/ UNHCR tawh ki muhkhopna)\nPian’zia mihing namnih te ~ Lengtong Pauno


url: =Mawtaw 2 kiphukha in agei aom Motorcycle 12 te nawksiagawp :: ZOMI DAILY\nMawtaw 2 kiphukha in agei aom Motorcycle 12 te nawksiagawp\nposted on 23 April 2018 at 8:44 am Lomkholna: Malaysia, News, Sawltak, World\nMalaysia, Port Dickson ah mawtaw 2 kiphukha masa in, tuakhitciang Motorcycle tampi nawksiagawp cih NST pan kiza hi. Saturday guah atam mahmah laitak in thupiang hi a, Motorcycle tepen Flyover lei nuaiah guah azuk ciangin akibu in aom uh ahihi.\nPort Dickson, North-South Expressway lamzikpitung KM259 ah nitaklam 2pm hunpawl in thupiang hi a, hih tuahsiatna hangin mi 1 bek liambilbel hi.\nAgei ah amukha Witness khatin agenna ah guah azukgawp ciangin Motorcyclists tepen Flyover nuai ah akhawl uh ahihi. Motorcycle hawlte pen apamdeuh aki umna Railing nungah adinguh ahih manin, mawtaw in nawkkhalo bilbel cihi.\nAhi zongin mawtaw 2 aki phukha te in tua Motorcycle akhawl dimdemteng nawkpheigawp in, Motorcycle 12 bang kisiagawp cihi.\nHivai tawh kisai in Seremban police chief Assistant Commissioner Thiew Hock Poh in hibangin genkhia hi; numei kum 23 aphakhin khatin mawtaw ahawl hi a, guah azukgawp ciangin tui kivunggawp hi. Tui akivung khat anawkphei khitciangin hoihtak hawlthei nawnlo, Lost Constrol in kipeigawp cihi.\nTuaciangin lamzikpi akikhenna Road Divider phuphei a, lamzik Lane khat khakcip hi. Tualaitak in tua lamzik Lane azui in apai SUV mawtaw khatin ahunlap in Brake sikthei nawnlo ahih manin, tua numeinu mawtawhawl pen phuphei hi.\nTuaciangin mawtaw anih in kilawnphei in, lamgei lei nuiah akikoihpak Motorcycle teng anawkpheigawp ahihi.\nMore: Kuala Lumpur, Jalan Duta gei ah Accident piangin Motoryclist khat sipah\nMotorcyclist tepen Motorcycle khawlna panin kigamla bilbel ahih manin, tuate lakah khatbek liamhi. Tua aliampa pen Tuanku Ja’afar Hospital (HTJ) ah zatui Treatment kibawlding in kipuak hi ci’n Police Chief in genkhia hi. Sawltak #zomidaily\nNext: Malaysia, Setapak ah thautawh mi akaplum te ii Photo ki khahkhia


url: =Malaysia Jalan Ipoh – KL lampitung ah mawtaw 4 kiphukha, numei 1 si ~ ZD :: ZOMI DAILY\nposted on 10 February 2017 at 7:01 pm Lomkholna: Malaysia, News, Sawltak, World\nMalaysia gamsung Jalan Ipoh – Kuala Lumpur lamzikpi tungah tuni Friday ni in Motor Accident pianga, numei khatin sihlawh cih theStar in genkhia hi. Hih mawtaw kiphutkhakna ah mawtaw 4 tak kihelkha in, tualak ah khatbek in sihlawh bilbel hi.\nAsi numeinu pen Nurse khat hi a, kum 33 aphakhin khat ahihi. Aminpen Norizan Harun kici a, mawtaw kiphutkhakna aphual ah sipah hi. Asinu ii apa pen Police Station Chief khat cihzong kiza hi.\nPolice te genkhiatna ah hih mawtaw kiphutkhana ah mawtaw neu 3 leh Lorry golpi khat kihel a, tusun 11:50am hunpawl in aki phukha cihi. Asi numeinu ii hawl mawtaw leh Lorry mawtawpi tepen Kampa panin Ipoh lamzuanin apai uh cihi.\nNumeinu ii hawl mawtaw pen Lorry ataina lamzing lamsang ah thakhatthu in pialpheivat ahih manin, Lorry hawlpa’nzong kihepsawm hi. Ahi zongin kihemman nawnlo ahih manin, numeinu hawl mawtaw phupheikha ahih manin lamzik alanglam ah kilawnphei cihi. Alanglam ah honglehpai mawtaw nihte tawh kiphukha leuleu in, numeinu hawl mawtaw pen zancipgawp hi.\nNumeinu pen aphual ah sipah a, Lorry Driver leh adang mawtaw nihpan Drivers te kuamah aliam zong omlo uh cih kiza hi. ZD Sawltak #zomidaily\nPrevious: Eiffel Tower pen $21.4 Million bei in Bulletproof Glass tawh dai kikaiding\nNext: Album thak tangkona: Jesuh lo ~ Kristian Lianpi


url: =Vantungmite (The Angels) ~ Rev. Zam Khat Kham :: ZOMI DAILY\nVantungmite (The Angels) ~ Rev. Zam Khat Kham\nposted on 30 March 2015 at 10:59 am Lomkholna: Article, Biakna, Zamkhatkham\nA. Vantungmite’ Pianzia\nLaisiangtho’ hong hilhna ah, mihingte a kipiansak ma pekin Pasian in vantungmi a kici a phazah a kisim zo lo nuntakna nei pawlkhat na bawl hi. Mihingte mahbangin, personality nei uh a pilna sangpi nei-in amau’ gamtatna ah tavuan nei uh hi. “Vantungmi” cih kammal bel sawltak cihna hi zaw a, vantungmite genna-in a kizat hangin, sawltak dangte genna-in zong kizang thei hi – mihing hi zaw leh a kilawm (Kilaakna 1:20; 2:1,8,12,18; 3:1,7,14) Asia gam sunga pawlpi sagihte’ vantungmi (sawltak)te (Kilaakna 2-3) – khatveivei zong mihing sawltak takpite genna-in kizang hi (Lk. 7:24; James 2:25). A si khinsa mihingte’ khate genna-in zong hih kammal mah kizang thei a (Lk. 18:10; Sawltak. 12:15), ahih hangin tua banga a kizat ciangin vantungmi i cih a sisa mite’ khate hi, cihna hi peuhmah lo a, mihingte a sih ciangin vantungmi suak uh hi, cihna zong hi zenzen lo hi. Tua mahbangin, “vantungmi” cih kammal pen Jehovah’ Vantungmi kigenna-in zong kizanga, Thuciam Lui hun sunga Khazih mahmah vantungmi’ lim-a a kilatna leh Pasian’ kiang pana mihing’ tunga kilang sawltak ahihna a genna ahi hi (Piancil. 16:1-13; 21:17-19; 22:11-16).\nMihingte kigenna leh Pasian kigenna-a a kizat loh ciangin hih kammal pen mihingte mahbanga sia leh pha thu ah tavuan a nei Pasian’ sawltakte ahi vantungmite genn-in kizang den hi. Mihingte mahbangin, vantungmite a tawntunga om suak dung uh hi a, a kipiangsak dangte tawh kilamdang uh hi. Pasian’ geelna zaiipi sungah mun thupi mahmah nei uh a, Thuciam Lui sungah a za vei-a simin kigena Thuciam Thak sungah kigen mun zawlai hi.\nVantungmite a kipiansak lai-in thakhat thu-a kipiangsak hi a, a phazah kisim zo lo hi (Heb. 2:22; Kilaakna 5:11). Personality neih naidnga kisam theihna, lungsim utna, lungsim sukkhak theihna cihte nei uh a, tua mah tawh kizui-in lungsim takpi tawh Pasian bia thei uh hi (Late 148:2). Amau’ nasepna ah tavuan nei uh a, sia leh pha thu tawh kisai a deihtelna vuah tavuan nei uh hi.\nKhatveivei pumpi nei bangkhat-in oma, mihing banga a kimuh theih zel hangin (Matt.28:3; Kilaakna 15:6; 18:1) kha pumpi nam khat cih bang ahih kei leh amau’ pianzia bulpi ah pumpi nei lo uh hi (I Cor. 15:44). Nausuahna tungtawnin pungin khangkhang cih bang om lo uh a, pumpi sihna cih bang nei ngei lo-in vantungmi a hihna panun beimang cih bang zong om ngei lo hi. Tua ahih manin, personality a neihna vuah mihingte tawh a kibat teii uh hangin, mihingte tawh kilamdang mahmah uh hi.\nB. A Puk Lo Vantungmite\nVantungmite khenpi nih-in kikhen hi: (1) a puk lo vantungmite, (2) a puk vantungmite. A masa pawlte pen a tawntungin mawh ngei lo, puk ngei lo-in tua mah tawh kizui-in “vantungmi siangthote” a kici ahi hi (Matt.25:31). Laisiangtho sungah vantungmite thu a kigen ciangin hih a puk lo vantungmite kigen hi den hi. A puk vantungmite bel a sianthona uh a kem lote ahi hi.\nA puk lo vantungmite khen tuamtuamin kikhen lai-a, a vantungmi mal mahmah-a kigen zong om lai hi.\n1. Michael pen vantungmi siangthote’ makaipa hi a, a min’ khiatna pen “Pasian tawh kua kibang ahi hiam” cihna ahi hi (Dan. 10:21; 12:1; I Thess. 4:16; Jude 9; Kilaakna 12:7-10).\n2. Gabriel pen Pasian’ sawltakte’ lakah a kidawkpen khat hi a, a min’ khiatna “Pasian’ mi thupi” cihna ahi hi. Daniel’ tunga kilaak thupuak (Dan. 8:16; 9:21), Zacharias’ tunga thupuak (Lk. 1:18-19), leh Nungak Siangtho Mary’ tunga thupuak (Lk. 1:26-38) cih bang thuphual thupite a puakpa ahi hi.\n3. Vantungmi a tamzawte min tuam kipia lo-a a kitel vantungmite kici lel hi (I Tim. 5:12). Hotkhiatna a ngah mite Pasian in a tel bangin vantungmi siangthote zong Pasian in a tel ahihna kimu thei hi.\n4. “Ukna leh thuneihna,” “vangliatna leh gam-ukna” cih kammalte in a puk ahi a a puk lo ahi zongin vantungmite genna-a kizang hi leh kilawm hi (Lk. 21:26; Rom.8:38; Eph. 1:21; 3:10; Col. 1:16; 2:10,15; I Pet. 3:22). Tangthu ah mihingte a ukna dingun vantungmi siangthote leh a puk vantungmite kido den hi.\n5. Vantungmite pawlkhat “cherubim” kici a, mawhna khatpeuh in a nitsak nading panin Pasian’ sianthona a hute ahi uh hi (Piancil. 3:24; Pai. 25:18,20; Ezek. 1:1-18). A puk vantungmite’ lutang ahi Satan pen a kipiansak lai-in hih banga Pasian’ sianthona a hu dinga a siangtho-a kipiangsak ahi hi (Ezek. 28:14). Biakbuk leh Biakinnpi singa thuciam singkuang tung zang hehpihna tokhom leh siangthopen mun ah kham tawh kibawl cherubim limte om hi.\n6. Seraphim-te bel Laisiangtho sung Isaiah 6:2-7 ah khatvei bek kigen hi. Kha kop thum nei uh hi, kici a, Pasian phat niloh-in, leitungah Pasian’ sawltakin hong pai-in Pasian’ sianghtona tawh kisai deuh le uh kilawm hi.\n7. “Jehovah’ Vantungmi” cih kammal zong Thuciam Lui sunga kimu mun mahmah khat hi a, vantungmi lim-a Khazih kilatnate genna ahi hi. Hih kilawhna min pen Pasian’ a bek hi a, leitunga Pasian’ kilatnate tawh kisai beka kizang ahi hi. Tua ahih manin vantungmi dangte laka hel ding hi lo hi (Piancil. 18:1-19:29; 22:11,12; 31:11-13; 32:24-32; 48:15,16; Josh. 5:13-15; Thukhente 13:19-22; II Kumpite 19:35; I Khang. 21:12-30; Late 34:7). Jehovah” Vantungmi ahi Khazih leh vantungmi dangte a kilamdanna taktak Hebrews 1:4-14 ah kilang mahmah hi.\nC. A Puk Vantungmite\nA puk lo vantungmite tawh kilehbulh-in, a kisim zo lo vantungmi hon khat a dinmun masa panun ka puk uh hi. A pian tungin vantungmi siangtho ahi Satan’ makaihna tawh, a kisim zo lo vantungmi hon khat in Pasian na lehdo uh , amau’ pianzia leh a nasep vuah mawhnei suak uh hi.\nA puk vantungmite zong nam nih-in kikhen hi: (1) a suakta te, leh (2) a kihente. A puk vantungmite’ lakah Satan bek mah Laisiangtho sungah a mal-in kigen deuh hi.\nSatan a puk ciangin (John 8:44) amah sanga neuzaw vantungmi hon khat pukpih hi leh kilawm hi. Tuate lakah, pawlkhatte thukhenna adingin sikkhau-in kihen hi (I Cor. 6:3; II Pet. 2:4; Jude 6); a dangte bel suakta takin gamtang thei uh a, dawi i cihte hi-in, Thuciam Thak sungah kigen mun mahmah hi (Mark 5:9,15; Lk. 8:30; I Tim. 4:1). A nasepna khempeuh vuah Satan’ sawltakte hi uh a, a tun nading uh a kibang ahi hi (Matt. 25:41; Kilaakna 20:10).\nD. Vantungmi Siangthote’ Nasep\nLaisiangtho sungah vantungmite’ thu a kigen ciangin amau; nasep kigen hi a, na tampi tham mah sem uh hi. A nasep lianpen uh Pasian biakna hi a, Kilaakna 4:8 a a gen bangin, a tawmpenin amaute’ lakah pawlkhat peuhmah in, “A om densa, tu laitaka om leh a hong pai ding a thahatpen Topa Pasian Siangtho, siangtho, siangtho, ci-in sun leh zan tawlnga lo-in” ci den uh hi. Hih bang thu mah a kigenna Late 103:20; Isa. 6:3 te ah zong kimu hi. A huampi-in, a puk lo vantungmite’ nasep bel zaii mahmah hi.\n1. Van leh lei kipiansakna (Job 38:7), thukham kipiakna (Sawltak. 7:53; Gal. 3:19; Heb. 2:2; Kilaakna 22:16), Khazih’ suahna (Lk. 2:13), a kize-etna (Matt. 4:11), huan sung (Lk. 22:43), a thawhkikna (Matt. 28:2), van-ah a kahna (Sawltak. 1:10) ah om uh a, Khazih a nihveina hong pai ciangin hong kilang kik ding uh hi (Matt. 24:31; 25:31; II Thess. 1:7).\n2. Vantungmite nasem khate hi uh a, hotkhiatna a luat ding mite’ tungah nasem uh hi (Heb. 1:14; Late 34:7; 91:11). Vantungmite tawh kizopna leh kithuahna i neih loh hangin, a tawntungin kizoma a muibun mahmah amau’ nasepna i theih ding ahi hi.\n3. Vantungmite in leitunga thupiangte mu-in teci hi pah uh hi (Late 103:20; Lk. 12:8,9; 15:10; I Cor. 11:10; I Tim. 3:16; I Pet. 1:12; Kilaakna 14:10).\n4. Vantungmite in Abraham’ angsung ah Lazarus paipih uh hi (Lk.16:22).\n5. Tangthu a a nasepte ban vuah, Khazin a nihveina hong pai ciangin vantung pan leitunga kumsukte lakah vantungmite kihel ding uh a, Jerusalem Thak ah zong om ding uh hi (Heb. 2:22-24; Kilaakna 19:14; 21:12). A puk vantungmite thu kikhena mei liipi sungah a kikhiat hun kum tul maanna bei-a tawntung hun kipat ciang mah-in vantungmi siangthote zong thu kikhenin a sepna bangun pahtakman kipia ding hi.\n6. Vantungmite’ nasepna pen Laisiangtho sungah a thupi mahmah khat hi a, tangthu buppi ah Pasian in a piansakte kema a lamlahna i tel nadingin a kisam khat ahi hi.\n1. Vantungmite bangci banga piang ahi hiam?\n2. Vantungmite leh mihingte bangci bangin kibang ahi hiam?\n3. Bangci bangin “vantungmi” cih kammal pen vantungmite a hi lo a dangte genna-in zong kizanga, hih banga a kizatna a kammal bul khiatna pana a piankhiatna gen in.\n4. Laisiangtho sungah vangtungmite a kilang mun uh hiam cih thu leh mihing banga a kilatna te uh bang hi mawk hiam cih thute gen hi.\n5. Vantungmite bangci bangin kikhen thei dinga, a pianzia uh bang ahi hiam?\n6. Laisiangtho sunga kigen a puk lo vantungmite kuate bang hi a, amau bang sem uh ahi hiam?\n7. “A kitel vantungmite” cih kammal leh “ukna leh thuneihna” leh “vangliatna” cih kammalte’ khiatna bang ahi hiam?\n8. Cherubim i cih bang hi a, amau bang sem uh ahi hiam?\n9. Seraphim-te’ thu Laisiangtho sungah bangci-in kigena, amau’ nasep bang ahi hiam?\n10. Thuciam Lui sunga “Jehovah’ Vantungmi” a cih a khiatna bang hi a, bang hangin vangtungmite kigenna hi lo ahi hiam?\n11. A puk vantungmite bangci bangin nam nih-in kikhen thei dinga, Laisiangtho’ hong hilhna ah amau’ nasepte bang ahi hiam?\n12. Laisiangtho sunga vantungmi siangthote’ nasep thupi pawlkhat gen in.\n13. Ama’ piansak nate Pasian in kema a ukna leh vantungmite bangci bangin kizom ahi hiam?\n14. Khazih a nihveina hong pai kikna leh tawntung hun ah vantungmite’ kihelna bang hi ding ahi hiam?\nPrevious: Zomi National Council of Myanmar (ZNCM) kumpi theihna laipi ki ngah\nNext: Khasiangtho Pasian: A Tendenna leh A Ciaptehna ~ Rev. Zam Khat Kham


url: =TEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8 - Laibu Saal\nHome > Thuluui/Articles > TEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8\nTEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8\nME KHA 1920\nBu 1 Shil Shim Na 8\nTu kum Mat Kha ni 26-28 ni in Kham Tung Shivue in Hawng Nai Khua a tung hi. Hawng Nai mihing lo-ngal khua dang pan in mihing 105 hong pai u hi. Hawng Nai khua mihing te 200 val a awm u hi. Shivue khempeu hong pai khin dek tak u hi.\nKum dang Shivue sang in tu kum Shivue lam dang zaw hi. Bang bang in a lam dang zaw hi i ci le:\nTu kum a tui shunga a ki phum kum dang sang in a tam zaw hi. Tua te a vek pi in 152 pha u hi. Shum pi khia zong kum dang sang in tu kum tam zaw a ki pia hi. Shum pi khia na in dangka 1100 val pha hi. Tu kum in Phalam pawlpi le Nanzalu pawlpi, pawlpi ni a piang thak hi. Nanzalu pawlpi te in Lushe te a hi u hi. Amaute in Lushe gam pan in a hong lal u hi. Shia te thak guk a ki kawi hi. Tua shia te in khat Phalam, khat Tezang, khat Khalkha, khat Hai Cin, khat Khua Sak, khat Hawng Nai, khat Nanzalu khua a ki kawi hi. An ne lo mihing te in an le ding shum a letawi ciang in shum tampi a ki met hi. Tua a hi ciang in tu kum a mi zawng te in shum le tawi ding in shum 200 a ki kawi hi.\nA nuai a Shivue shunga vai hawm na thu khempeu a ki at hi.\nPAWLPI TE KI CIAM TE NA\nPawlpi Tapidaw Tuia Phum A shi A Tawp Kik Shumpi\nLumbang 37 0 1 1 69 9 4\nKhalkha 157 51 0 7 313 8 9\nKhua Sak 94 8 2 0 101 12 0\nTe Zang 27 0 2 0 50 5 3\nHawng Nai 118 13 8 0 125 10 3\nKawlpi 53 8 0 0 114 7 3\nTe Dim 97 49 0 1 154 1 6\nEn Dain 73 12 0 0 108 2 4\nNanzalu 63 11 32 14 6\nVekpi 718 152 13 11 1100 7 2\nPhalam Pawlpi a ki ciam te na in Khalkha Pawlpi taw a ki ciam jo hi.\nSHUMPI KEM TE A ZA KIK NA\nNing Kum in a val shumpi 136 6 7\nNing Kum a shumpi 813 13 2\nShumpi a vekpi 950 3 9\nKajen Lai Shiang Tho Sang In 25 0 0\nKawl Lai Shiang Tho Sang In 50 0 0\nKawl Gam Shivue Pi 175 0 0\nKajen Numei Lai Shiang Tho Sang In 20 0 0\nKawl Nume Lai Shiang Tho Sang In 25 0 0\nShia Tang Cin Kha Shum 240 0 0\nShia Lal Bawng Kha Shum 180 0 0\nShia Hau Gin Kha Shum 132 0 0\nShia Dam Shuan Kha Shum 12 0 0\nA zang na a vek pi 854 0 0\nTu Kum a a val na in 91 3 6\nSHUMPI ZANG VAI HAWM THO KI ZA NA\nKajen Nu Me Lai Shiang Tho Sang In 20 0 0\nKawl Su Me Lai Shiang Tho Sang In 25 0 0\nKawl Gam Shivue Pi 200 0 0\nKawl Lai Shiang Tho Sang In 60 0 0\nKawl Gam a zang a vek pi 330 0 0\nKham Tung Shia Te Kha Shum 624 0 0\nLe tawi sak shum 200 0 0\nKham Tung a zang a vek pi 824 0 0\nTu Kum a zang a vek pi 1154 0 0\nKHAM TUNG SHIVUE U PA VAI HAWM TE\nNing kum ciang Kham Tung Shivue in Shia thum cial a kha shum a pia hi. Shia Tang Cin, Shia Lal Bawng, Shia Hau Gin. Tu kum a Shia nga i ciang ding hi. Shia Hau Gin in a na sep na a tawp nuam hi. Tua a hi ciang in amma za a lai ding Kai Za Kham i kawi ding hi. Nanzalu pawlpi in shia khat a ngen hi. Ama khua mi pa khat in Kawl lai a shin lai tak. Ama a shin lai tak ni pi ni in Nanzalu Tapidaw te thu a hil na ding, an a le na ding in kha shum nga i pia ding hi. Khalkha gam lam a thu hil shia ni bek pha a awm hi. Tua shia te a hu na ding in shia thak i kawi ding hi. Kua i kawi ding hiam Sang Mang pa, Shia Aung Dwe, Shia Lun le Shia Cia a vai hawm ding u hi. Tua Shia te a kha shum pia ding tu kum a ki zang na shumpi a nuai a ki at hi.\nShia Tang Cin 240\nShia Lal Bawng 120\nTua Hang 60\nKai Za Kam 60\nKhalkha Shia Thak 144\nA vek pi 624\nNI KUM CIANG SHIVUI- VAI HAWM TE KI ZA KIK NA\nNi kum ciang in Kham Tung Shivue in Lumbang Khua a tung ding hi. A tung na ni in Mat Kha ni 25 ni a hi ding hi. A vai hawm na thu le thu hil na thu in nung ciang in a ki at ding hi.\nPIATANA THU VAI HAWM TE KI ZA NA\n1. Tapidaw te in a ki pi ciang in Lawki bang ki teng ma sa a a nung ciang in Tapidaw nge na bang in ki pi kik na a pha lo ka sa u hi.\n2. Ta nu sa a ki pia tuak ka sa lo u hi.\n3. Tedim Thu Ki Za Lai in Sang Mang Pa guak a bawl hi. Tu nung ciang in mihing thum Shivue i kawi tuak ka sa u hi.\n4. A zawng Tapidaw te in dangka le tawi na ding in shum a ki kawi tuak ka sa u hi.\n5. Tapidawte in nu me man a ne lo tuak ka sa u hi.\nTua piatana nga shunga Shivue in thum khen hi. Ni a khen thei kei hi. nambat 1,3,4 Piatana a hawi sa hi. Nambat 2 le 5 in pawlpi te khen tek ta hen, ci in Shivue thu a vai hawm u hi.\nSang Mang Pa a hu na ding in Tun En, Hau Gin le Dam Shuan in Shivue Uk pa a kawi hi. Shum le tawi sak na ding in Sang Mang pa, Shia Aung Due, Shia Tang Cin le Dam Shuan in Shivue Uk pa a kawi hi.\nNI CIAM TE NA THU\nSalan Lai Shiang Tho a lian 90 a neu 12. Eite in pil na thu i lung shim shunga i guan na ding i ni ding i ciam te jo nang in i hil ding hi.\nEi Kham Tung mihing a pawl a pawl a ki pan Lushei mi khempeu in zong a shuak kum a shuak kha in a hun lai shunga ciam te lo a amaute a na sep na, lo kho na, a le in kum bang za kho in, tua kum in tua ta te ne ing in amau ta te shuak kum in a ciam te the u hi. Tua a ta te in zong a nu a pa ma bang ina a’ ciam te lel tak u hi. A hi zong in a ni a kha a hun a the lo man in a up mawk hang in a gen u hi. Tua ciang ina Kawl mihing te in a van nuai a te in amau ta te a shuak ciang in a kum a kha in tang khuai te tung a hi zong in gau phel tung a hi zong in a gel ina a ciam te u hi. Tua ciang ina a ta te awm in zong a shuak ni a min zang in a phuak the u hi. Tu in Lai Shiang Tho shunga ni te in i shin na ding zong a awm hi. A kua a kua a hi ta le ama shuak ni a ki pan tu dawng in tu ma lam in bang ci bang gim na bang ci bang Pashian he pi na a thuak na thu in ni khat khit in ni a tel in ciam te thuak hi. Bang ding hiam na ci le Itijila mihing te in Egutu gam kum tampi sal a a awm lai in amau in shun ci lo zan ci lo sek bawl, le sek hal, leng kai khempeu in ni a sa a khua a dam zong tawp nga lo in nak pi tak na a sem u hi. Tua khit ciang in Pashian in Mawshi hang in amaute Khana Gam a a kha hi. A kha na lampi in gam la a haksa ma ma lam a hi man in gim na tawl na a pawl pawl a thuak u ciang in mi kim khat te in kap dek tak in Mawshi maw na a pia u hi. An pha tak ne lo in tui pha tak a dawn lo ciang in a kha pa tunga nakpi a he u hi. Hi bang a Mawshi tunga maw na a pia ciang in Egutu gam a sal awm lai u a a na sep te u ngai shun kik lo mi te a hi hi. Amau thuak gim na tawl na te a ni a kha a ciam te lo man u a maw na a pia u hi. A jen jen in Egute gam a sal a ka awm na pan in tu in ke ka shuak ta hi. Bawng nawi le khuai zu a luang na gam a ki ci Khana gam ke tung dek tak ing, ci a a lam et mi te a hi le tua bang in maw na a pia ding hi ke hi.\nTua ma bang in Kham Tung mihing te in amaute a pu a pa a khang lai in ki that na ki gal bawl na, gu ta na, do na, ki shut na a pawl pawl awm a hi ciangin amau na sep a ki pan a vak to na u a lung hi maw na taw ki pel nge lo u hi. Tua khit ciang in tua hun in hong kheng ta a Mang Kang te hong pai u a a hong uk khit ciang in Kham Tung mihing te ki uk na thu in nil khia a amaute nge na ma bang in a khen u a a uk hi. Tua bang a khen a uk na mi kim khat te in a men nuam bang in a awm u hi. Bang hang hiam na ci le kuli pua na hi a lam bawl a sep u ciang ina nakpi tak in gim a ki sa u hi. A hi zong in amau nu te pa te khut tung pa a thuak u gim na tawl na a ni taw a te kan leng tua gim na tawl na te in bang ma hi lo hi, a bai ma ma hi. Tu a bang a khual lo a ngai shun mihing te i et ciang in pil na ne lo Lawki mi te nung lam mai lam a lung ngai the lo. Topa Pashian thu a ha kat lo mi te bek a hi hi.\nEte Tapidaw te in zong i shuak ni a ki pan Tapidaw i piang ni dawng in tum khat Tapidaw khit ni a ki pan tu ni dawng in tum khat hi hang in tum ni shuak a i lung ngai le ema ni a hun in bang ni bang kha hi ci a man tak in i the ding hi. A masa in ni shuak khia ni a ki pan Lawki i hi hi. Dawi mang pa khut shunga sal a awm a gim na tawl na te in ngai shun a ding thu a awm hi. Dawi mang pa khut shung a awm mihing khempeu in dawi mang pa de na bang piang na ding za ta na taw gan a pawl pawl khempeu a bia tham lo in mi dang te a zaw taw bawl na ding un ha kat a amau ne sa shum te pai in la khia u a be na ding ina pawi kham na a ki pan ki pha sak na pawl pawl khempeu in a bawl the u hi. Tua ciang in ci na thu pan in zong gan hing a pawl pawl a go the u hi. A hi zong in tua bang nge na pawl te a de lo a tua bang nge na te pai khia Tapidaw nge na shung I tum ciang in ama a ka gen sa dawi khut shunga shila na awm lai na na sep te in na na sem lo in Khaji de na bek jui na hi ciang in na lung shim le na pumpi ina nawp sak na na nga jo u hi. Tua a ki pan in a ki pat na a masa a Tapidaw shung a tum mi te in bang za awm hiam ci a hi zong pil na ahi zong shin na ding i ngai shut ciang in Tapidaw te tawm bek a awm hi. Tua Tapidaw te in tua pil na te the lo a la sa na zong the lo bang ma the nai lo mi a hi hang in tu ni in ki khawp mi shunga hong pai u ciangin amaute khut shunga Lai Shiang Tho le la bu tawi in hong pai the jo u hi. Tua a a hi ciang in Tapidaw shuak tung le tu ni in nakpi in in ki lam dang hi. Hi bang a ki lam dang na pha tak pi a the khin te in lung pil na thu pha nga the a hi ding hi. Tua pilna in Lawki te in the nai lo u hi. Bang hang hiam na ci le a nu a pa te jui na bang ha kat a a dang nge na te lung ngai lo ha kat lo u hi. Nge na a hawi thu te a ki gen a ki hil hang in the jo lo u hi. Bang ci bang hiam na ci le ko te in thu ka hil u ciang in pha tak pi ngai u hi ci in komau ma in kong hil na thu a hawi hiam, ci a i dawt ciang in: Hawi hi. Shia aw, nakpi hawi a ci kik the hi. A hi hang in a dang mi khat in tua Lawki mihing te kianga: Shia pa in bang hong gen hiam, ci a a dawng awm ciang in’ Ke’n the keng, Amau pau la ka the kei hi. Bang gen a hi hiam the keng, a ci kik the hi. Tua bang ma in Sang Mang te in zong thu a hil ciang in: A hawi hiam, ci in i dawng le, Hawi ma ma hi, Topa aw, a ki ci the u hi. A hi hang in mi khat peu ma in: Topa in bang hong hil a hi hiam, ci in dawng le: Ke’n the ke, ama pau la ka the ke hi. Bang gen a hi hiam ka the ke, ci in a gen kik the hi.\nTua ciang in sang in a lai shim Lawki mihing te in Pashian a thu lam sang pil na thu te lung ngai lo in lai shin in a lai a the u ciang in na sem a kha shum nga nang za the u hi. A man tak pi a pil na thu nga a hi ke hi. Tu lai tak in gam khempeu a lai shin na sang in ki bawl a hi ciang in mi khempeu in lai tawm tek the u hi. A hi hang in lai a the khempeu te in thu pha pilna taw dim hi ci huai lo hi. Bang hang hiam na ci le sang a awm lai a Shia te hil na bang in bek the a Topa Pashian thu pha pil na lam sang lung shim shung a kawi lo in awm the u hi. Lai shim a tawp ciang in amaute nge na bang ina sem a ju hang ne a nawp sa ina lam sang jui ina a naw nung bel a hi ki shia gawp na mun a tung the u hi.\nLung pil na a nga tak tak te le sang a awm lai a ki pan lai shim a tawp kik dawng in a tek nmateng Pashian thu mang ngil lo in lung ngai tawn tung ding awm the u hi. Lai Shiang Tho shung a a awm bang in, Topa Pashian ki ta na lung shim in pil na a bul pi a hi hi, a shiang tho a awm Pashian the na lung shim in pil na lian bel a hi hi.\nTaangthu TEDIM KAM KI ZA NA LAI - Cope Topa Thuluui/Articles\nItem Reviewed: TEDIM KAM KI ZA NA LAI. ME KHA 1920. (The Chin Hills News) Bu 1, Shil Shim Na 8 Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates March 18,2016 :: ZOMI DAILY\nTulaai Leitung Thuthang Tuamtuam Updates March 18,2016\nposted on 19 March 2016 at 10:36 am Lomkholna: Khawmpau, Myanmar, News, World, Zomi\nUSA gam New York Khua pi ah UN khawmpi kah a ongpai Pu Thangbawi ( Yangon Khuahun) let Pu Cin Lian Khai te in Bowling Green,Ky ah March 19,2016 ni 5pm-8pm sung Gam leh Minam tawh pisai thugenna neiding uhhi. ZIKY\nNorth Korea te in US leh UN te to na in March 18,2016 ni Agama lualo alaihawl pawl kappa Thaupi nah lawn aha, khat peen gamgi km800 na ah kitam in khat peen vanlaai ah mangcip ci in South Korea thu nei ten gen uhhi.VOA\nAfghanistan gam Helmand kuam a Duty NATO te neihsa Helicopter Gaal vanleeng khat March 18,2016 ni Lei tutheilo in sawtveipi akivei khitciang kia HI. Atunga tuang gaalkaap teng kiheemkhia man a aliam abai omsamlo hi. Taliban ten bel kakap khiat uh ci in gen uha US ten zuau bulomsan cihsan uhhi.VOA\nKawlgam ah Vice President-2 a teelkhiatna angah Pu Henry Van Thio Christian ahihna hang in Kawlte deihlo na Yangon leh Muntuamtuam ah March 17-31 sung lungphona nei kawikawi ding in geelna nei uhi. Nidang in Kawlten ongsim mawh ci in Zomi ten lungphona nei himah leeng tun Kawlten lungphona nei ta ahihman in Topa min iphat hi.\nRussia gam ten Iraq gam sung a om Kurds Gaalkaap te in IS te ado nading in Gaalvenleeng 5, Thaupi nam tuamtuam 20,000 vaal leh avui atang kicing tak in huhna apuak te uh March 18,2016 ni in Kurds Gaalkaap te khut sung tungta ci in Kurds Makaai ten gen uhhh. Hit Kurd te peen Turkey ten sualpi a asual uh zong hi leuleu hi. BBC\nRussia te Khualzin vanleeng mi 55 apua khat Russia gam Rostov vanleeng tual ah March 18,2016 ni in tu pak theilo in ki a Mi tamsimsim si inbangzah lian si cih kithei nailo hi.\nPrevious: Vondeih Kep Ding – 28 (Pau Khan Kap)\nNext: Zomi Cup 2016 ~ Hau Za Cin\nCidam nading atheihhuai mehteh mehgah pawlkhat\nZAM Thupuak :: 24 May 2015\nA tapa mopawi simding in apai papi khat Bus tuahsia in si ~ ZD


url: =Makaih siam nadinga panmun lakzia ~ T. Sawm Lian :: ZOMI DAILY\nposted on 27 October 2016 at 3:00 am Lomkholna: Article, Sawmlian\n(Strategies to become a good leader) :: (Hih thu pen Hnahlan Pastor Area ZBC Khawk Khawmpi October 4 – 6, 2013 sung a Murlen khua-a a kizatna huna Oct. 5 & 6, 2013 zingsang a Upa Seminar huna seminar paper ahi hi)\nUpa cih pen Greek pau ‘Diakonos’, Latin pau ‘Deaconus’ leh Mikang pau in ‘Deacons’ cihna hi a, a khiatna pen – Nasempa (worker), Silapa (servant). Uk sepna (to administer), hilh sepna (to minister), sabuai pana/kianga nasem ding a ngakpa (Luka 17:8) cihna hi a, Upa dinga a kiteelna a hang pen – Sawltakte in a hun uh ‘thungetna’ leh ‘lungdamna thugenna’ in a zat theih nading banah, pawlpi sungah ann nek tui dawn ding, sum le pai vaihawm ding leh meigongte ann nek ding vaihawm ding hi (Sawl. 6:1-5). Sawltakte in hun awng a neih theih nadinga a nasepna uh pawlkhat a huh/dawn ding cihna hi.\nA hat lo mite pen eimah bekin zong zawh theih hi a, na thupi lua lote zong eimah bekin sep theih ahi hi. Ahi zongin na thupi sem a, geel a, lawhcin sawm i hih leh, khatbek tha tawh lawhcin theih khit hi lo a, tua manin omkhop, kithuahkkhop, geelkhop leh sepkhop kisam hi. Tua banga mi khat sanga tamzaw a omna-ah a mapi ding a om kisam a, tua bang a om kei leh, “Sia tam lua tembaw pai thei lo” cih bangin mainawt a lawhcin nading lampi kician takin kitawn thei lo ding hi.\nHarry S. Truman (1884 – 1972), US President (1945 – 53) in, “Makai siam i cih pen mipite in a sepnoploh uh na khatpeuh, thanuam tak leh lawp taka semsak thei dinga makaih siamna a neite ahi hi” ci hi. Peter G. Wiwcharuck in, “Makai siam i cihte pen mipite leh a upna, ngaihsutna, hun, neihsa leh thatangte siam taka zanga nasep a lawhcingsakte hi” ci a, Ted W. Enstrom in, “Makai omzia bulpi pen hih leitunga a hoih na khat peuhpeuh seppihte zang a tangtunsak / picinsak ahi hi,” na ci hi. Victor Manogram in, “Makai hoihte pen, pawl tup le ngimte tel a, a lawhcin theih nadinga mite thapiak a siamte ahi hi,” na ci hi.\nLord Montgomery in, “Makai i cihin kipawlna hoih dangte bangin tup le ngim kician nei ding a, tua pawl’ tup le ngim-ah mipite a lunglut theih nadingin kaihkhop, thapiak siam ding hi” ci hi. US President Jimmy Carter’ zi Rosalyn Carter in, “A makaih mite tun nopna munah makai hoih ngeinate in tunpih uh a, makai thupite in ahih leh a makaihte in a phattuampih ding uh ahih nak leh a utna mun uh a tunma-in zong khawlpih ngamin, khatveivei a utna muh sanga gamlazaw zong paipih thei uh hi” ci hi.\nLeitungah mihingte – lungsim puakzia, pau, ngeina, khua, minam, leh gam a kibatloh mah bangin makaite makaihzia zong nam tuamtuam om hi. Talkhaih (Gtn. Hitler), Hawl (Colonialist), Tonpih (Gandhi, Mandela) cih bang zong na om hi.\nKi-ukzawhna, cihtakna, sawlna leh sepkhiatna tawh tupna a bulphuh, a hangsan, a gen ngam, a sem ngam, buaina leh haksatna om mahleh a tup le ngim a tangtun mateng thudang tawh a meh lo – Tupna a bulphuh (goal oriented). Hih bang makaihnazia a nei a hatte in – thukhentatna kician, citakna, hangsanna, thuakzawhna, sep masak ding thei; A thanemte pen – lungtom, aw khauh, khut manlang, theihsiamna nei lo, thagum suang, hehpihna leh thukhualna nei lo hi.\nA gen ding leh sep ding a theician, midangte deihsakna a nei, kipawlkhop, sepkhop, ngahkhop, kipumkhat ding a lunggulh mi – Sepkhopna a bulphuh (Co-operation oriented). A hatte pen – ki-ukzo, kamtawm, makaih siam, ngaihsutna hoih nei, hun zeek siam, kipumkhat nading deih ngiat; A thanemte pen – aipeng thei, kikhelpak thei lo, ama gen bek thupi sa, lungtom, midem hat, hazatna nei hi.\nVI. Bang teng sem ding:\n12. Amah a kimuangngam mi : Makai hoih hi dingin amah leh amah kimuan-ngamna (self confidence) a neih kisam a, lawp taka sem a pulak / genkhia thei dingin amah leh amah kimuanngamin hangsan (courage) ding hi. Mi lakah zahkai den makai pen makai hoih hi ngei lo a, mipite in zong muangzo lo pah hi. Amah a kimuan laitakin, ama pilna le siamna bek suang lo a, Pasian leh mipi deihna bang hi hiam, cih kantel ding hi.\n1. Hihna (position) hi lo : Makai hoih i cih ciangin hihna/dinmun (position) genna hi lo hi. Makaih a siam mahmah, ahi zongin pawlpi leh organization tuamtuamah dinmun poimawh a luah lo om thei a, tuamah bangin, dinmun poimawh tampi a lente khempeuh zong makai hoih hi khin tuan lo hi. Moses tutphahah Laigelhte leh Farisaite a tut uh hangin makai hoih ahihloh zia uh Jesu in gen hi (Matt. 23:1,2).\n2. Mimal pianzia (personality) hoihna bek hi lo : Makai hoih i cih ciangin mihing migitna leh pianzia (personality) hoih genna hi lo a, personality hoih neite zong makai hoih hi khin tuan lo hi. Ama nuntakna pen mite etteh ding ahih laitakin, makaihna lamah a lawhsap leh a makaih mite adingin a khiatna tam lo thei hi. Farisaite hoih gamtat mahmah tase leh mipite lampi maan tawnsak tuan lo uh hi (Matt. 23:1-12; Mk.12:39).\n3. Thuneihna (authority) hi lo : Makai i cih ciangin thuneihna (authority) genna hi lo hi. Lungdamna Thu Johan 13 sung i et ciangin Jesu in a nungzuite khe a silsak thu i mu hi. Makaihna pen kiliatsakna, kithupitsakna hi loin, midangte ading a nasepsakna hi zaw a, mite taanga sem, mite deih banga gamta ‘sila’ hizaw hi.\nIX. Makaite puk theihna tampi om a, makai hoih hi dingin anuaiate panin kidophuai hi\n9. Gensiatna (criticism) : Leitungah mihingte a paubang lo (perfect) om lo hi. Mi khat in na a sepna gensiat nading a zong teitei pawl om hi. Gensiatna pen nam nihin kikhen a, kibawlphat nadinga gensiatna (constructive criticism) leh siat semsem nadinga gensiatna (destructive criticism) kici hi. Mi pawlkhat tua bang gensiatna hangin puk thei hi. Martin Luther pen Upna man lo, kici a, D. L Moody pen Grammar maan taka pau thei lo kici hi. Makai thupi leh makai hoiha kigen – Mahatma Gandhi, Nelson Mandela, Abraham Lincoln etc. pen gensiatna a tam thuakpente hi kha ding hi.\nJ. Oswald Sander in makaihna tawh kisai nam nih – Pianpih makai (Natural leaders) leh Kha-mina tawh makai (Spiritual leader) in khen a, hih bangin na genkak (compared) hi:\nNatural Leader Spiritual Leader\n1 Amah bek kimuang hi. 1 Pasian muang hi.\n2 Mite theitel hi. 2 Pasian zong theitel hi.\n3 Lungtupna lian nei (nawk gawp) 3 Kiniamkhiat hi.\n4 Ama hamphat nading bek ngaihsun hi. 4 Ama hamphat nading bek ngaihsun lo\n5 Sepdan thak bawlkhia hi. 5 Pasian sepsa zui hi.\n6 Thupiak nuamsa hi. 6 Pasian deihna kancian hi.\n7 Ama hamphat nading bek ngaihsun hi. 7 Pasian leh midangte it hi.\n8 Amah bekin tang din hi. 8 Pasian tungah kinga hi.\nNidang lai a Greek politiciante paunak, “Mipite in amau tawh kituak gam makai nei uh hi” cih pen tuhun ciangin maan nawn lo hi. Mipi haite in makai pil kisam sem a, a zawng mipite in hauhna lampi a thei makai kisam hi. A hat lote in hat theih nading lampi a sialsak thei makai kisam uh hi. Kum 1961 a Gen. Park Chung Hee in S. Korea president a sep cilin na khempeuh phial-ah N. Korea lamte tungtuangzaw hi. Kum 1960 kiim a per capita income USD 72 bek pen kum 1989 ciangin a zah 67 in khang man hi.\nMalaysia gam en lehang, Mahathir bin Mohammad in kum 1981 in Prime Minister sep kipan a, tua huna per capita income pen USD 450 bek hi napi, 2003 in USD 9,000 hi man hi. Kum 1960 kiimin ‘mun kihhuai, niin teng khempeuh a luankhopna’ a kici Singapore khuapi’ khantohna pen Lee Kuan Yew hang hi a, kum 2007 in per capita income USD 49,700 hi man zen hi. India gamah en lehang, Gujarat Chief Minsiter – Narendra Modi, Tripura CM – Manik Sarkar, Bihar CM – Natish Kumar hanga a khantohna uh i thei ciat uh hi. A lang lamah, gamsung hauhna tampi a nei – Iraq, Burma, Africa gamte khawng ii khangtohlohna pen a gam makaite hoihlohna hang hi.\nMakai hoih leh dik in kipawlna/gam a makaih ciangin a mite lungnuamin thalawp uh a, khantohna om hi. “Makai hoihte makaihna nuaiah lawhcinna a om leh tua lawhcinna-ah makaite leh a nungzuite lungdamna kikim lian hi” a kici pen dik mahmah hi. Pawlpi, minam, gam a khantoh nadingin makai hoih i kisam a, tua dingin nang’ zong tavuan lianpi na nei hi.\n1. Khaizakham, Rev. Dr. Kh. Responsibilities of Church Leader”, CBA Seminar, 12/12/2001\n2. Hoihnu, M, Makai tawh kisai thusinna” Seminar paper @ AG Biakinn, Zarkawt, Aizawl; May 25 – 26, 2002\n3. Tuang, Rev. S. Chin Khan, Seminar paper, Leadership on June 2, 2013 @ Vengthar ZBC\n4. Thang, Rev. Cin Ngaih, Seminar paper, Makaite leh a makaihzia @ Cikha.\n5. Lian, T. Sawm, Article, Leadership, Laitai, April 2008\n6. Lian, T. Sawm, Article, Makai Siam leh Nungzui Hoih\n7. Tuangpu, N, Article, Makai Manphatna (Leadership Qualitiy) Nam 5, Laitai, October 2013\n8. Campbell, Rhonda, Article, Role of a Good Leader\n9. Sander, J. Oswald, Spiritual Leadership, http://www.nicklica.com/pastor-and-leadership-topics/174-book-summary-spiritual-leadership-by-j-oswald-sanders\n10. _______, The importance of Leadership & How to be a good leader, http://emilgen2011.hubpages.com/hub/The-Importance-of-Leadership-and-How-to-be-a-Good-Leader\n11. _______, Qualities of Good Leadership, http://www.ourcommunity.com.au/boards/boards_article.jsp?articleId=1356\n12. _______, 10 Characteristics of Good Leadership, http://www.ronedmondson.com/2012/12/10-characteristics-of-good-leadership-repost.html\n13. Thawngno, Job, Article, Makai Siam leh Nungzui Hoih, ZOLUS No. 16, 2012\n14. Sapdanga, K, A New !dea, Charity Press, Aizawl, 2013\n15. Kim, Lian Muan, Makaih Pilna (2nd Edition), Hebron Printing Press, Yangon, June 2010\n16. Thawngno, Job, Pawlpi Upa leh A Nasep, Tahan, 1996\n17. Lian, T. Sawm, Nuntak Manphazaw Tawh Lawhcinna, Gilzom Offset, Aizawl, 2012\nTim. Masa 3:8-13 leh Titus 1:5 sung i sim ciangin Upa sem dingte nuntakzia ding Sawltak Paul in kician takin gelh a, Upa muanhuaite a pahtakna thu leh a thupingaihsutzia zong Tim. Masa 5:17-20 sungah kician takin gelh hi.\nStefen, Filip, Prokhoras, Nikanor, Timon, Parmenas, leh Nikolas (Sawl. 6:5)\n Judge leader : Encikin a hoihlohnate muh sawm, tua pana mite zawh a sawmte. Democratic leader : Mi tamzawte deihna leh hoihsak bang a vaihawmte. Consultant leader : Midangte thu dong kawma makaite. Contextual leader : A hun leh mun tawh kituaka lungsim puak siamte. Skillful leader : Mite sanga tangzaizaw a gelsiamna leh muhkholhna (vision) neite. Spontaneous leader : A kulna-in a phut hun ciang sem, hun dang ciang awlmawhna a nei lote. Expert leader : Siamtuam neel, makaih talent a neite. Autocratic leader : Ama thu bek thu sa a, midangte gen thupi sim lo, ama thu leh deihna a tun masiah lungkim ngei lote. Laissez – faire leader : Mi tungah kinga, mi gen peuhpeuh hoihsa kawikawi. Diplomatic leader : Ama angsung bek khual, a seppih/nungzuite tha tawh ama angsung ading bek mitsuan. Bureaucratic leader : A kigelh or kigeelna omsa bang lianlianin na sem. A tungsiahte lungkim nading ahih naak leh a nungzuite thuakna leh haksatna zong phamawh sa lo.\n 2 Korin 11: 19-33\n Napolean hatna pen a nungzuite ama tungah a cihtakna hang hi a, tua pen a officerte a theihciannna pana piang hi.\n Napoleon pen France galkap mang hi a, England kumpi tawh nakpi takin kido-in, kum 1815 in Battle of Waterloo kici gal kidona panin gual lelin, a galte (Englandte) in zo hi.\n Kim, Lian Muan, Makaih Pilna (2nd Edition), pp. 93, Hebron Printing Press, Yangon, June 2010\n Kim, Lian Muan, Makaih Pilna (2nd Edition), pp. 187, Hebron Printing Press, Yangon, June 2010\n Singapore a bawngnawi khempeuh phial leh Afganistan gama mehthuk khempeuh phial pen Gujarat pana kikhak hi – A New !dea, Charity Press, Aizawl, 2013\nPrevious: France ah galtai te bukna mun ki suksiatsak ~ Thang Khan Lian\nNext: Vondeih Kep Ding – 70 (Dimno’ Pa)\nUSA Visa ngah lungdam pihna